text:
Luka 10Nkwa Asem (NA-TWI)
Asuafo aduɔson no soma
10 Eyi akyi, Yesu yii n’akyidifo no mu aduɔson somaa wɔn baanu baanu kɔɔ nkurow ne nkuraa a akyiri yi ɔbɛkɔ hɔ no so.
2 Ɔka kyerɛɛ wɔn se, “Otwa adwuma no dɔɔso, nanso adwumayɛfo no sua. Enti monsrɛ adwumawura no na ɔmma adwumayɛfo bebree mmra ne twa adwuma no mu. 3 Monkɔ, na meresoma mo sɛ nguan akɔ mpataku mu. 4 Mommfa sika, akwantubɔtɔ anaa mpaboa; na munnkyia obiara nso a mubehyia no wɔ kwan so.
5 “Sɛ mokɔ ofi biara mu a, munni kan nkyia ofie hɔfo no se, ‘Asomdwoe nka mo!’ 6 Na sɛ asomdwoe ba bi wɔ hɔ a, mo asomdwoe bɛba ne so; na sɛ obi a ɔte saa nni hɔ a, mo asomdwoe bɛsan aba mo nkyɛn. 7 Ofi biara a mokɔ mu no, momma ɛhɔ nyɛ mo atenae; aduan biara a wɔde bɛma mo no, munni, efisɛ, ɛsɛ sɛ odwumayɛfo biara nya n’adwumayɛ so akatua; munnni atutena wɔ afi mu.
8 “Na sɛ mokɔ kurow biara mu na wogye mo fɛw so a, aduan biara a wɔde bɛma mo no, munni. 9 Monsa kurow no mu ayarefo yare, na monka nkyerɛ ɛhɔfo nyinaa se, ‘Onyankopɔn Ahenni no abɛn mo.’
10 “Nanso sɛ mokɔ kurow biara mu na wɔannye mo fɛw so a, monkɔ ne mmɔnten so nkɔpae mu nka se, 11 ‘Mo kurom ha mfuturu a ɛwɔ yɛn nan ase mpo, yɛreporoporow agu, de atia mo; na mmom munhu pefee sɛ Onyankopɔn Ahenni no abɛn.’ 12 Mereka akyerɛ mo se, saa kurow no, asɛm a ɛbɛto wɔn atemmuda no bɛsen nea ɛtoo Sodom no. 13 Korasin, due! Betsaida, due! Anwonwade a meyɛɛ wɔ mo mu no, sɛ meyɛɛ wɔ Tiro ne Sidon a, anka ɛhɔfo no de awerɛhow ne ahonu asakra wɔn adwene dedaw. 14 Atemmuda no, asɛm a ɛbɛto wɔn no bɛsen nea ɛbɛto Tiro ne Sidon. 15 Na wo Kapernaum, wugye di sɛ wubenya ɔsoro anuonyam.? Dabida, wobɛkɔ asaman.
16 “Obiara a otie mo no tie me, na nea ɔpo mo no po me, na nea ɔpo me no nso po nea ɔsomaa me no.”
Aduɔson no amanneɛbɔ
17 Aduɔson no san de anigye bae bɛbɔɔ amanneɛ se, “Awurade, wo din nti, ahohommɔne mpo abrɛ wɔn ho ase ama yɛn.”
18 Na ɔka kyerɛɛ wɔn se, “Mihui sɛ ɔbonsam retew afi soro sɛ anyinam abɛhwe fam. 19 Mama mo tumi ne ahoɔden a mode betiatia awɔ ne nkekantwɛre ne ɔtamfo no tumi biara a ɔwɔ so na biribiara nso rentumi mo. 20 Nanso mommma mo ani nnnye sɛ ahohommɔne brɛ wɔn ho ase ma mo, na mmom, momma mo ani nnye sɛ wɔakyerɛw mo din wɔ soro.”
Yesu aseda mpae
21 Saa bere no ara mu, Yesu de Honhom Kronkron mu anigye bɔɔ mpae se, “Agya, ɔsoro ne asase wura, meda wo ase sɛ wode saa nneɛma yi ahintaw wɔn a wosusuw sɛ wɔyɛ anyansafo, na mmom woada nokware no adi akyerɛ wɔn a wɔde ahobrɛase gye wo di sɛ mmofra no. Nanso, Agya, wo pɛ mu na woma ɛbaa saa. 22 M’agya de nneɛma nyinaa ahyɛ me nsa; na obiara nnim Ɔba no, gye Agya no. Saa ara nso na obiara nnim Agya no, gye Ɔba no ne wɔn a Ɔba no bɛda Agya no adi akyerɛ wɔn no.”
23 Ɛkaa ɔne n’asuafo no, ɔka kyerɛɛ wɔn se, “Nhyira ne aniwa a ehu nea muhu! 24 Efisɛ, adiyifo ne ahene pii pɛe sɛ anka wohu nea muhu yi, na wɔte nea mote yi, nanso, wɔanhu na wɔante.”
Mmaranimfo bi asɛmmisa
25 Mmaranimfo bi pɛe sɛ ɔsɔ Yesu hwɛ enti obisaa no se, “Kyerɛkyerɛfo, menyɛ dɛn na manya nkwa a enni awiei?”
26 Yesu nso bisaa no se, “Dɛn na wɔakyerɛw wɔ Mose mmara no mu? Na wote ase dɛn?”
27 Obuaa no se, “Mmara no ka se, ‘Fa wo koma, ne wo kra, ne w’ahoɔden, ne w’adwene nyinaa dɔ Awurade wo Nyankopɔn, na dɔ wo yɔnko sɛ wo ho!”
28 Yesu ka kyerɛɛ no se, “Woabua no yiye. Yɛ eyinom na wubenya nkwa.”
29 Nanso ɔbarima no pɛe sɛ ɔkyerɛ sɛ odi mmara no nyinaa so nti, obisaa Yesu se, “Hena ne me yɔnko?”
Samariani a ohuu mmɔbɔ no
30 Yesu nso maa no mfatoho bi se, “Da bi na ɔbarima bi retu kwan fi Yerusalem akɔ Yeriko. Na ɔnam kwan so no, ɔkɔtɔɔ akwanmukafo mu na wogyee ne ho nneɛma nyinaa, hwee no, pirapiraa no ma ɔtɔɔ berɛw, gyaw no too kwankyɛn kɔe.
31 “Ankyɛ biara, Yudani sɔfo bi bepuee ne so nanso ɔman faa nkyɛn kɔe. 32 Saa ara nso na Lewini bi nso bepuee ne so man faa nkyɛn.
33 “Ankyɛ biara na Samariani bi nso bepuee hɔ. Ohuu no no, ɔyɛɛ no mmɔbɔ. 34 Ɔkɔkotow ne nkyɛn, hohoroo n’apirakuru no anim, de aduru guguu mu, kyekyeree. Afei ɔmaa no so de no tenaa n’afurum so dii aboa no nkyɛn de no kɔɔ ahɔhobea bi hwɛɛ no anadwo mu no nyinaa. 35 Ade kyee no, ogyaw ahɔhobea sohwɛfo no sika a ɛbɛso no hwɛ sɛ ɔmfa nhwɛ no. Ɔsan hyɛɛ no bɔ se, ‘Ɛka foforo biara a wobɛbɔ wɔ ne ho no, mɛba abetua.’
36 “Afei saa nnipa baasa yi mu hena na ɔyɛɛ ne yɔnko?”
37 Mmaranimfo no buae se, “Nea ohuu opirafo no mmɔbɔ no.” Yesu ka kyerɛɛ no se, “Wo nso, kɔ na kɔyɛ saa ara.”
Marta ne Maria
38 Ɛbae sɛ Yesu ne n’asuafo rekɔ Yerusalem no, wɔkoduu akuraa bi ase. Woduu hɔ no, ɔbea bi a wɔfrɛ no Marta de no kɔɔ ne fi. 39 Marta nuabea bi a wɔfrɛ no Maria tenaa fam wɔ Yesu nkyɛn tiee no.
40 Saa bere no, Marta a n’ani abere reyɛ aduan no baa Yesu nkyɛn bɛka kyerɛɛ no se, “Awurade, mayɛ adwuma abrɛ enti ka kyerɛ Maria na ommeso me mu.”
41 Awurade buaa no se, “Marta, Marta, wudwinnwen haw wo ho wɔ nneɛma pii ho. 42 Ade baako pɛ na ehia; ɛno na Maria afa no; na wɔrennye mfi ne nsam.”


c: text/html

text:
NYAN! February 2014 | Nea Ɛbɛma Wode Wo Bere Ayɛ Adepa
Ɛbere twam a, na atwam; wo nsa nka bio. Hwɛ nneɛma anan a aboa nnipa pii ma wɔde wɔn bere ayɛ nea ehia.
Wiase Nsɛm
Nsɛmti no bi ne: asommɛn a nkurɔfo awia wɔ Malaysia, asɔre no animguase wɔ Italy, nyarewa a ɛwɔ Afrika, ne mmofra a wɔresua kyakyatow wɔ Australia.
BIBLE NO ADWENE
Asumansɛm
Nnipa pii pɛ sɛ wɔne awufo kasa, nanso dɛn na Bible ka wɔ ho?
ASƐM A ƐDA SO
Nea Ɛbɛma Wode Wo Bere Ayɛ Adepa
Ade biako a ɛbɛma wode wo bere ayɛ adepa ne sɛ wobɛhwɛ nneɛma abien bi. Ɛyɛ dɛn ade?
NSƐM A WOBISABISA
Nyansahufo Bi Kyerɛkyerɛ Ne Gyidi Mu
Ɔbenfo Hans Kristian Kotlar suaa nipadua mu tumi a ɛko tia nyarewa ho ade, na ɛma obisaa nea ɛyɛe a nkwa bae. Ɔkwan bɛn so na Bible a osuae ma onyaa ne nsɛmmisa ho mmuae?
ABAKƆSƐM
Constantine
Kenkan na hwɛ sɛnea Constantine amanyɔsɛm ne ne nyamesom asesa asɔre bebree gyidi ne wɔn nneyɛe ama ayɛ sɛnea ɛte nnɛ yi.
MMOA A WƆDE MA ABUSUA NO
Sɛ Adwennwene Bɛtɔ Wo Ba Abaayewa So a, Dɛn na Wobɛyɛ?
Maayewa pii wɔ hɔ a sɛnea wɔn nipadua sesa no ma adwennwene bɛtɔ wɔn so. Awofo bɛyɛ dɛn aboa wɔn?
WƆBƆE ANAA?
Bogya Kanea
Ɔkwan bɛn so na aboa ketewa yi apusuw nyansahufo ma wɔatumi ama LED nkanea a ɛhyehyɛ mfiri mu no ahyerɛn kɛse?
Nneɛma Foforo a Ɛwɔ Wɛbsaet Ha
Yɛka Adamfo Paa a, Ɔne Hena?
Nnamfo pa ho yɛ nã. Wobɛyɛ dɛn anya bi?

robotstxt: allowed

filter: keep


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Numeri 26:1-65
26 Afei ɔhaw no+ akyi no, Yehowa ka kyerɛɛ Mose ne ɔsɔfo Aaron ba Eleasar sɛ:2 “Monkan Israelfo mmarima a wɔadi fi mfe aduonu wɔ wɔn agyanom fie a wobetumi akɔ ɔko wɔ Israel nyinaa.”+3 Na Mose ne ɔsɔfo Eleasar+ ne wɔn kasae wɔ Moab sare so,+ baabi a ɛbɛn Yordan wɔ Yeriko+ sɛ:4 “Monkan wɔn a wɔadi fi mfe aduonu sɛnea Yehowa hyɛɛ Mose no.”+Israelfo a wofi Egypt asase so bae no ni:5 Ruben a ɔyɛ Israel ba panyin+ no mma mmusua ni: Hanok+ abusua ne Palu+ abusua,6 ne Hesron+ abusua ne Karmi+ abusua.7 Eyinom ne Ruben asefo mmusua a wɔkan wɔn no. Wɔn nyinaa ano si mpem aduanan abiɛsa, ahanson aduasa.+8 Palu ba ne Eliab.9 Eliab mma ni: Nemuel ne Datan ne Abiram. Na Datan+ ne Abiram+ yɛ baguafo, na wɔn na wɔkɔkaa Kora+ asafo no ho ne Mose ne Aaron hamee, bere a wɔne Yehowa hamee no.10 Na asase no mu buei na ɛmenee wɔn.+ Kora nso ne wɔn a wɔka ne ho wui bere a ogya bɛhyew nnipa ahanu aduonum+ no. Wɔbɛyɛɛ sɛnkyerɛnne.+11 Nanso Kora mma no de, wɔanwu.+12 Simeon+ mma mmusua ni: Nemuel*+ abusua, Yamin+ abusua, Yakin+ abusua,13 Sera abusua ne Saul+ abusua.14 Simeon asefo mmusua a wɔkan wɔn no nyinaa ano si mpem aduonu abien ne ahanu.+15 Gad+ mma mmusua ni: Sefon abusua, Hagi abusua, Suni abusua,16 Osni abusua, Eri abusua,17 Arod abusua ne Areli+ abusua.18 Gad mma mmusua a wɔkan wɔn no nyinaa ano si mpem aduanan ne ahanum.+19 Yuda+ mma ne Er+ ne Onan.+ Nanso Er ne Onan wui wɔ Kanaan asase so.+20 Yuda mma mmusua ni: Sela+ abusua ne Peres+ abusua ne Sera+ abusua.21 Peres mma ni: Hesron+ abusua ne Hamul+ abusua.22 Yuda+ mma mmusua a wɔkan wɔn no nyinaa ano si mpem aduɔson asia ne ahanum.+23 Isakar+ mma mmusua ni: Tola+ abusua, Puwa abusua,24 Yasub abusua ne Simron+ abusua.25 Isakar mma mmusua a wɔkan wɔn no nyinaa ano si mpem aduosia anan ne ahasa.+26 Sebulon+ mma mmusua ni: Sered abusua ne Elon abusua ne Yaleel+ abusua.27 Sebulon mma mmusua a wɔkan wɔn no nyinaa ano si mpem aduosia ne ahanum.+28 Yosef+ mma a wɔn din da wɔn mmusua so ne Manase ne Efraim.+29 Manase+ asefo nso ni: Makir abusua. Makir+ woo Gilead+, na ɔno nso benyaa Gilead abusua.30 Gilead mma mmusua ni: Yesa+ abusua, Helek abusua,31 Asriel abusua, Sekem abusua,32 Semida+ abusua ne Hefer+ abusua.33 Na Hefer ba Selofehad annya ɔbabarima biara, mmom ɔwoo mmea nkutoo.+ Selofehad mmabea no din de Mahla, Noa, Hogla, Milka ne Tirsa.+34 Manase mma mmusua a wɔkan wɔn no nyinaa ano si mpem aduonum abien ne ahanson.+35 Efraim+ mma mmusua ni: Sutela+ abusua ne Beker abusua ne Tahan+ abusua.36 Sutela asefo nso ni: Eran abusua.37 Efraim+ mma mmusua a wɔkan wɔn no nyinaa ano si mpem aduasa abien ne ahanum. Eyinom ne Yosef mma mmusua.+38 Benyamin+ mma mmusua ni: Bela+ abusua, Asbel+ abusua, Ahiram abusua,39 Sefufam abusua ne Hufam+ abusua.40 Bela nso mma ne Ard ne Naaman:+ Wɔn asefo ne Ard abusua ne Naaman abusua.41 Benyamin+ mma mmusua a wɔkan wɔn no nyinaa ano si mpem aduanan anum ne ahansia.+42 Dan+ mma mmusua ni: Suham abusua; na eyinom na wɔbɛyɛɛ Dan mmusua.+43 Suhamfo mmusua a wɔkan wɔn no nyinaa ano si mpem aduosia anan ne ahanan.+44 Aser+ mma mmusua ni: Yimnah+ abusua ne Yiswi+ abusua ne Beria abusua.45 Beria mma mmusua ni: Heber abusua ne Malkiel+ abusua.46 Na Aser wɔ ɔbabea bi a ne din de Serah.+47 Aser+ mma mmusua a wɔkan wɔn no nyinaa ano si mpem aduonum abiɛsa ne ahanan.+48 Naftali+ mma mmusua ni: Yaseel+ abusua ne Guni+ abusua ne49 Yeser+ abusua ne Silem+ abusua.50 Naftali+ mmusua a wɔkan wɔn no nyinaa ano si mpem aduanan anum ne ahanan.+51 Israelfo a wɔkan wɔn nyinaa ano si mpem ahansia ne biako, ahanson aduasa.+52 Akyiri yi Yehowa ka kyerɛɛ Mose sɛ:53 “Kyɛ asase no ma nnipa no sɛnea wɔn dodow te.+54 Wɔn a wɔdɔɔso no, ma wɔn kɛse, na wɔn a wosua no tew wɔn de so.+ Hwɛ sɛnea wɔn a wɔkan wɔn no dodow te na kyɛ asase no ma wɔn.55 Wɔmmɔ ntonto+ mfa nkyɛ asase no. Wɔbɛhwɛ nnipa dodow a wɔwɔ abusua biara mu akyɛ agyapade no.56 Na wɔmmɔ ntonto mfa nkyɛ asase no mma wɔn a wɔdɔɔso ne wɔn a wosua.”57 Lewi+ mmusua a wɔkan wɔn ni: Gerson+ abusua ne Kohat+ abusua ne Merari+ abusua.58 Lewifo mmusua ni: Libni+ abusua, Hebron+ abusua, Mahli+ abusua, Musi+ abusua ne Kora+ abusua.Kohat+ woo Amram.+59 Na Amram yere din de Yokebed.+ Ɔyɛ Lewi babea a ne yere woo no Egypt. Akyiri yi ɔno nso ne Amram woo Aaron ne Mose ne wɔn nuabea Miriam.+60 Aaron nso woo Nadab, Abihu,+ Eleasar ne Itamar.+61 Nanso Nadab ne Abihu wui bere a wɔde ogya bi a Yehowa mmaa ho kwan baa n’anim+ no.62 Na wɔn mu mmarima a wɔadi fi ɔsram biako a wɔkan wɔn no nyinaa ano si mpem aduonu abiɛsa.+ Wɔankan wɔn amfra Israelfo no,+ efisɛ wɔamma wɔn agyapade biara wɔ Israelfo mu.+63 Eyinom na Mose ne ɔsɔfo Eleasar kyerɛw wɔn din bere a wɔkan Israelfo wɔ Moab sare so, baabi a ɛbɛn Yordan wɔ Yeriko+ no.64 Nanso na wɔn a Mose ne ɔsɔfo Aaron kan wɔn bere a wɔkan Israelfo wɔ Sinai sare so no mu ɔbarima biara nka eyinom ho.+65 Na Yehowa aka dedaw sɛ: “Wobewuwu wɔ sare so.”+ Enti wɔn mu biara anka, gye Yefune ba Kaleb ne Nun ba Yosua.+


text:
TI 99
Yesu Saa Anifuraefo Bi Yareɛ na Ɔboaa Sakeo
MATEO 20:29-34 MARKO 10:46-52 LUKA 18:35–19:10
YESU SAA ANIFURAEFO BI YAREƐ WƆ YERIKO
TOWGYENI SAKEO NYAA ADWENSAKRA
Yesu ne wɔn a ɔne wɔn retu kwan no kɔduu Yeriko; ɛfiri hɔ rekɔ Yerusalem no yɛ da koro kwan. Ná Yeriko akɔyɛ nkuro mmienu; kuro dada ne kuro foforo. Romafo na wɔkyekyee kuro foforo no, na na kwansin baako na ɛda nkuro no mmienu ntam. Bere a Yesu ne nnipadɔm a wɔdi n’akyi fi Yeriko baako no so rekɔ Yeriko foforo no so no, anifuraefo mmienu bi tee wɔn nka. Baako din de Bartimeo.
Bere a Bartimeo ne ne yɔnko no tee sɛ Yesu retwam no, wɔhyɛɛ ase teateaam sɛ: “Awurade, Dawid ba, hu yɛn mmɔbɔ!” (Mateo 20:30) Nkurɔfo a na wɔwɔ hɔ no bi teateaa wɔn sɛ wɔnka wɔn ano ntom, nanso afei koraa na wɔn ano yɛɛ den. Yesu tee dede no, ɔgyina kaa sɛ wɔmfrɛ wɔn mma no. Enti wɔkɔɔ anifuraefo no nkyɛn na wɔne baako kasaa sɛ: “Ma wo bo ntɔ wo yam, sɔre, ɔrefrɛ wo.” (Marko 10:49) Ɛhɔ ara na ɔyii n’atade nguguso no to guu baabi kɔɔ Yesu hɔ.
Yesu bisaa wɔn sɛ “Ɛdeɛn na mopɛ sɛ meyɛ ma mo?” Anifuraefo mmienu no srɛɛ Yesu sɛ: “Awurade, ma yɛn ani mmue.” (Mateo 20:32, 33) Wɔn asɛm yɛɛ Yesu mmɔbɔ, enti ɔde ne nsa kaa wɔn ani, na ɔka kyerɛɛ baako sɛ: “Kɔ, wo gyidie ama wo ho asan wo.” (Marko 10:52) Anifuraefo mmienu no nyinaa ani buei, na ɛbɛyɛ sɛ wɔn nyinaa fii ase yii Onyankopɔn ayɛ. Nnipa a wɔhuu nea asi no nso yii Onyankopɔn ayɛ. Anifuraefo a wɔnyaa ayaresa no dii Yesu akyi.
Yesu nam Yeriko no, nnipa tu dii n’akyi. Ná obiara pɛ sɛ ɔhu nea ɔsaa anifuraefo no yareɛ. Nnipadɔm a wɔdii Yesu akyi no, na ɛnyɛ asɛm ketewa, enti na ɛyɛ den mpo sɛ ebinom bɛhu no. Obi te sɛ Sakeo sei, na wayera mu koraa, efisɛ na ɔyɛ onipa tiatia. Ná ɔyɛ towgyefo a wɔwɔ Yeriko ne ɛhɔ mpɔtam nyinaa panin. Esiane sɛ na Sakeo nhu nea ɛrekɔ so no nti, ɔtutuu mmirika dii Yesu anim kɔforoo dua. Ɛhɔ deɛ, na ɔhu biribiara. Bere a Yesu bɛn hɔ a ɔhuu Sakeo wɔ dua no so no, ɔka kyerɛɛ no sɛ: “Sakeo, yɛ ntɛm si fam na nnɛ ɛsɛ sɛ metena wo fie.” (Luka 19:5) Sakeo fii dua no so sii fam, na ɔyɛɛ ntɛm kɔɔ fie kɔsiesiee ɔhɔho kɛse a ɔreba ne fie no akyi.
Bere a nkurɔfo no tee nea Yesu aka akyerɛ Sakeo no, wɔkasaa ho. Ná wɔte nka sɛ ɔbarima no yɛ ɔbɔnefo, enti ɛmfata sɛ Yesu kɔ ne fie. Ná Sakeo yɛ towgyeni, enti na wabɔ nkurɔfo apoo de anya ne ho sei tam.
Yesu kɔɔ Sakeo fie no, nkurɔfo no kasakasaa sɛ: “Ɔbarima yi yɛ ɔdebɔneyɛfoɔ na wakɔsoɛ no.” Nanso na Yesu ahu sɛ Sakeo bɛtumi asakra. Sakeo sɔre gyinaa hɔ kasae, na ɛbɛyɛ sɛ nea ɔkae no yɛɛ Yesu dɛ paa. Sakeo kaa sɛ: “Hwɛ! Awurade, mede m’ahodeɛ fã ma ahiafoɔ na biribiara a mede nkontompo agye afiri obi hɔ no, merebɔ ho mprɛ nnan ama no.”—Luka 19:7, 8.
Nea Sakeo kaa sɛ ɔbɛyɛ no kyerɛ sɛ ampa ɔnuu ne ho! Yudafo a ɔbɔɔ wɔn apoo no, ɔhyɛɛ bɔ sɛ ɔbɛbɔ ho nnan atua ama wɔn. Ebia na ɔbɛhwɛ ne nkrataa mu ahu tow a wagyegye afiri wɔn hɔ no, na wahwɛ so atua wɔn ka. Sɛnea na Onyankopɔn mmara hwehwɛ sɛ obi yɛ no, na ɔpɛ sɛ ɔyɛ boro saa koraa. (Exodus 22:1; Leviticus 6:2-5) Afei nso, Sakeo hyɛɛ bɔ sɛ ɔbɛkyɛ n’ahode mu mmienu na ɔde fã ama ahiafo.
Asɛm a Sakeo kae no maa Yesu huu sɛ wanu ne ho, na ɛmaa n’ani gyee ne ho. Enti ɔka kyerɛɛ Sakeo sɛ: “Ɛnnɛ da yi nkwagyeɛ aba fie ha, ɛfiri sɛ ɔno nso yɛ Abraham ba. Na onipa Ba no baa sɛ ɔrebɛhwehwɛ na wagye deɛ ayera.”—Luka 19:9, 10.
Bere bi, Yesu maa mfatoho bi de kyerɛɛ sɛ wɔn a ‘wɔayera’ no ho da so ara hia; wɔte sɛ ɔba a wayera a wɔhuu no no. (Luka 15:11-24) Wohwɛ Sakeo asɛm no a, ɛte sɛ saa mfatoho no pɛpɛɛpɛ, efisɛ na Sakeo te sɛ ɔba a wayera a wɔahu no. Sɛnea Yesu ne nnipa bi te sɛ Sakeo yɛe no, ɛbɛtumi aba sɛ nyamesom mpanimfoɔ no ne wɔn nkurɔfo kekaa ho nsɛm, na wɔkasa tiaa Yesu. Nanso Yesu amfa n’adwene ankɔ so. Mmom ɔkɔɔ so hwehwɛɛ Abraham asefo a wɔayera no.


text:
MMOA A WƆDE MA ABUSUA NO | MMOFRA
Bere a Obi Maame Anaa ne Papa Awu
ƆHAW NO
Bere a abaayewa bi a yɛfrɛ no Dami dii mfe nsia no, ntini mu yare bi kum ne papa. Abarimaa bi nso de Derrick. Odii mfe nkron no, komayare kum ne papa. Abaayewa bi a ɔde Jeannie nso, bere a odii mfe nson no, ne maame nyaa kokoram wɔ ne mmadwoa mu. Maame no koo yare no afe baako, na ɛno akyi no owui. *
Mmofra mmiɛnsa a yɛaka wɔn ho asɛm yi, wɔannyin annu baabiara na wɔn awofo wui mpofirim. Asɛm a ɛte saa ato wo pɛn? Sɛ saa a, asɛm yi betumi aboa wo ma woagyina ano. * Nanso nea edi kan koraa no, ma yensusuw awerɛhodi ho nokwasɛm kakra ho nhwɛ.
NEA ƐSƐ SƐ WUHU
Ɛsono ɔkwan a obiara fa so di awerɛhow. Ɛno kyerɛ sɛ, sɛ obi redi awerɛhow a, sɛnea ɔyɛ n’ade no, ebia ɛnyɛ saa na woyɛ. Nhoma bi kaa sɛ: “Sɛ yɛn ho nipa bi wu na yɛpɛ sɛ yegyina ɛyaw no ano a, mmara biara nni hɔ a ɛsɛ sɛ yedi so, na ɔkwan pɔtee biara nni hɔ a ɛsɛ sɛ yɛfa so.” (Helping Teens Cope With Death) Nea ehia ara ne sɛ yɛrenka yɛn awerɛhow nhyɛ sɛnea ɛnsɛ. Adɛn ntia? Efisɛ . . .
Woka w’awerɛhow hyɛ a, ebetumi apira wo. Yɛadi kan aka Jeannie ho asɛm. Nea ɔkae ni: “Ná mepɛ sɛ mehyɛ me nua ketewa no den, enti mehyɛɛ m’awerɛhow so. Ɛde besi nnɛ, mebɔ mmɔden sɛ mɛhyɛ yaw a midi no so, nanso ɛmmoa me.”
Abenfo gye wei tom. Nhoma bi kaa sɛ: “Sɛ woka w’awerɛhow hyɛ anaa wode sie a, ɛrentumi nhyɛ wo ho daa. Bere a wonhwɛ kwan no, ɛbɛsan aba. Na ɛba a, ebetumi ama woanya adwenemhaw anaa abɔ wo yare mpo.” (The Grieving Teen) Awerɛhow a ebinom pɛ sɛ wɔhyɛ so nti, wɔnom nsa tra so anaa wɔnom nnubɔne.
W’adwene betumi atu afra bere a woredi awerɛhow no. Ɛho nhwɛso na edidi so yi. Ebinom bo fuw nea wawu no, efisɛ wosusuw sɛ nea wawu no “agyaw” wɔn akwantifi. Afoforo nso, sɛ wɔn dɔfo bi wu a, wɔbɔ Onyankopɔn sobo sɛ wansiw ano. Nnipa pii nso, ebia wɔyɛɛ nneɛma bi anaa wɔkaa asɛm bi tiaa nipa no ansa na ɔrewu. Esiane sɛ wontumi nyɛ ho hwee nti, wobu wɔn ho fɔ.
Enti yɛahu sɛ, sɛ obi redi awerɛhow a nneɛma pii na ɔfa mu. Dɛn na ebetumi aboa wo ma woadi awerɛhow so na woakɔ so abɔ wo bra?
NEA WUBETUMI AYƐ
Ka w’asɛm kyerɛ obi. Sɛ awerɛhow hyɛ wo so a, ebetumi ama woatew wo ho afi nnipa mu. Nanso sɛ woka w’asɛm kyerɛ wo busuani bi anaa w’adamfo a, ɔbɛboa wo ma woagyina w’awerɛhow no ano na ammunkam wo so.
Yɛ kyerɛwtohɔ. Wo papa anaa wo maame a wawu no, kyerɛw ne ho asɛm to hɔ. Dɛn na w’ani gye ho paa wɔ ne ho a wubetumi de akae no? Kyerɛw suban pa a wunim fa ne ho. Emu nea ɛwɔ he na wobɛpɛ sɛ wusuasua?
Sɛ adwennwen hyɛ wo so a, sɛnea wote nka ne nea enti a wote nka saa no, kyerɛw to hɔ. Ebetumi aba sɛ, wuntumi nyi asɛm bi a woka tiaa wo maame anaa wo papa ansa na ɔrewu no mfi wo tirim. Kyerɛw ne nyinaa to hɔ. Wubetumi akyerɛw biribi sei: “Ade rebɛkye ama me papa awu no, me ne no nyaa akasakasa. Ama m’ahonim bu me fɔ.”
Afei bisa wo ho sɛ ehia sɛ wubu wo ho fɔ anaa. Nhoma bi a yɛfrɛ no The Grieving Teen kaa sɛ: “Sɛ woyɛ biribi na woannya kwan ansrɛ bɔne fafiri a, ɛnsɛ sɛ wubu wo ho fɔ efisɛ na wunnim sɛ ɛbɛba no saa. Obiara nni hɔ a obetumi aka sɛ ɔno deɛ, ɔrenka anaa ɔrenyɛ biribi a akyiri yi ebehia sɛ ɔpa ho kyɛw.”
Hwɛ wo ho so yiye. Nya bere da, tenetene w’apɔw mu yiye, na di aduan pa. Sɛ w’anom ato a, da mu no nyinaa hwɛ sɛ wubedi aduan nketenkete bi a ahoɔden wom kosi sɛ wubetumi adidi yiye. Mfa sradeduan anaa nsa nnwudwo w’awerɛhow no ano; ɛbɛma ayɛ kɛse mmom.
Fa w’asɛm to Onyankopɔn anim wɔ mpaebɔ mu. Bible ka sɛ: “Dan w’adesoa to Yehowa so, na obeso wo mu.” (Dwom 55:22) Mpaebɔ nyɛ biribi a ɛbɛma wo ho atɔ wo kɛkɛ. Ɛyɛ nkitaho ankasa a wo ne Onyankopɔn di. Ɔno na “ɔkyekye yɛn werɛ yɛn ahohia nyinaa mu.”
Akwan pii wɔ hɔ a Nyankopɔn fa so kyekye wɔn a wodi awerɛhow no werɛ. Emu baako ne n’Asɛm Bible no. Bible ka tebea a awufo wom ne owusɔre anidaso ho asɛm. Adɛn nti na wonhwehwɛ mu? *
^ nky. 4 Wubetumi akenkan Dami, Derrick, ne Jeannie ho nsɛm pii wɔ asɛm a edi hɔ no mu.
^ nky. 5 Ɛwom, yɛreka bere a obi papa anaa ne maame awu ho asɛm. Nanso sɛ obi nua anaa n’adamfo nso wu a, obetumi de afotusɛm yi ayɛ adwuma.
^ nky. 19 Hwɛ Ɔwɛn-Aban No. 3 2016, kratafa 3-8. Wubetumi atwe bi wɔ www.jw.org/tw a wuntua hwee. Kɔ NHOMA afã hɔ.


text:
ASƐM A ƐDA SO | NEA ƐBƐMA W’ANI AGYE W’ADWUMA HO
Nea Ɛbɛma W’ani Agye Adwumaden Ho
“Onipa biara bɛdidi na wanom na wahunu adepa, ne brɛ nyinaa mu. Onyankopɔn akyɛdeɛ ne no.” (Ɔsɛnkafoɔ 3:13) Onyankopɔn pɛ sɛ yɛn ani gye wɔ adwuma a yɛyɛ mu, enti wonnye nni sɛ ɔbɛkyerɛ yɛn nea yɛyɛ a ɛbɛma yɛanya saa anigyeɛ no? (Yesaia 48:17) Ɔnam n’Asɛm Bible so akyerɛ yɛn nea ɛsɛ sɛ yɛyɛ na ama yɛanya akomatɔyam wɔ nnwuma a yɛyɛ mu. Momma yɛnsusu emu bi ho nhwɛ.
NYA ADWUMA HO ADWEMPA
Nnwuma bi wɔ hɔ a ɛgye adwene paa. Ebi nso wɔ hɔ a ɛgye ahoɔden, na ebi nso yɛ hɔ-ne-hɔ. Ne nyinaa mu no, hu sɛ “ɔbrɛ biara mu wɔ mfasoɔ.” (Mmebusɛm 14:23) Mfasoɔ bɛn? Ebi ne sɛ, yɛyɛ adwuma a, ɛma yɛtumi hwɛ yɛn ho. Onyankopɔn ahyɛ bɔ sɛ ɔbɛma wɔn a wɔyi wɔn yam som no no nsa aka nea wɔhia. (Mateo 6:31, 32) Nanso, ɔhwɛ kwan sɛ yɛn nso yɛbɛyɛ yɛn fam deɛ; ɛne sɛ yɛbɛyɛ adwuma pa na ama yɛanya nea yɛhia.
Sɛ yɛn nsa bɛtumi aka nea yɛhia a, gye sɛ yɛyɛ adwuma. Adwuma nso boa ma yɛtumi yɛ yɛn asɛdeɛ. Joshua adi mfeɛ 25. Ɔkaa sɛ, “Wotumi hwɛ wo ho a, ɛma w’ani gye. Sɛ wotumi totɔ nneɛma a wohia a, ɛnneɛ na adwuma a woreyɛ no so wɔ mfasoɔ.”
Afei nso, sɛ woyere wo ho yɛ adwuma a, ɛma w’ani gye. Ɛwom, adwumayɛ nna fam, nanso sɛ yɛyere yɛn ho yɛ adwuma na ɛyɛ den sɛ dɛn mpo a, yɛbɛtumi anya akomatɔyam ɛfiri sɛ yɛnim sɛ yɛabɔ yɛn ho mmɔden, na yɛnyɛ akwadworɔ. (Mmebusɛm 26:14) Sɛ ɛba saa a, yɛnya akomatɔyam. Aaron a yɛkaa ne ho asɛm wɔ Ɔwɛn-Aban yi mfitiaseɛ no kaa sɛ, “Sɛ meyɛ adwuma da mu no nyinaa na mete nka sɛ mabrɛ, na afoforɔ anhu nea meyɛe no mpo a, me koma tɔ me yam.”
YERE WO HO YƐ ADWUMA
Bible kamfo obi a ne ho “akokwa n’adwuma mu” ne nea “ɔde ne nsa yɛ adwuma anigyeɛ so” no paa. (Mmebusɛm 22:29; 31:13) Ɛgye berɛ ansa na obi ho akokwa wɔ biribi mu. Nnipa kakraa bi na sɛ wɔn ho nkokwaeɛ wɔ adwuma bi mu a, wɔde anigyeɛ yɛ. Ebia ɛno nti na nnipa pii ani nnye wɔn adwuma ho no; wɔnkɔ so ara nnyɛ na ama wɔn ho akokwa.
Adwuma biara nni hɔ a sɛ obi nya ho adwempa a ɔrentumi nyɛ. Nea ɛhia ara ne sɛ ɔbɛsua no yie. William adi mfeɛ 24, na ɔkaa sɛ: “Sɛ woyere wo ho yɛ adwuma bi na wohunu nea afiri mu aba a, ɛma w’akoma tɔ wo yam paa. Nanso sɛ wofa kwatikwan bi so, anaa woyɛ adwuma no bi-ne-bi a, worennya saa akomatɔyam no da.”
FA W’ADWENE SI MFASOƆ A AFOFORƆ BƐNYA WƆ W’ADWUMA SO NO SO
Sɛ woreyɛ adwuma a, ɛnyɛ sika a wobɛnya afiri mu no nko ara na ɛsɛ sɛ wodwene ho. Mmom bisa wo ho sɛ: ‘Dɛn koraa nti na mereyɛ adwuma yi? Sɛ manyɛ a, dɛn na ɛbɛba? Na sɛ meyɛ na manyɛ no yie nso ɛ? Mfasoɔ bɛn na afoforɔ nya firi adwuma a meyɛ no so?’
Ɛsɛ sɛ wogye berɛ susu asɛmmisa a ɛtwa toɔ no ho ɛfiri sɛ, sɛ woyɛ adwuma na sɛ wohunu sɛ afoforɔ nya so mfasoɔ a, ɛma w’akoma tɔ wo yam paa. Yesu kaa sɛ: “Ɔma mu wɔ anigyeɛ pii sene ɔgyeɛ.” (Asomafoɔ Nnwuma 20:35) Sɛ yɛyere yɛn ho yɛ adwuma a, ɛnyɛ wɔn a yɛne wɔn di dwa ne yɛn adwumawuranom nko ara na wɔnya so mfasoɔ. Nnipa afoforɔ nso nya so mfasoɔ. Wɔn mu binom ne yɛn mmusua ne wɔn a adeɛ ahia wɔn.
Yɛn Mmusua. Sɛ abusua ti yere ne ho yɛ adwuma a, anyɛ hwee koraa no, n’abusua nya mfasoɔ mmienu wɔ so. Baako ne sɛ, ɔma wɔnya nea wɔhia te sɛ aduane, ntadeɛ, ne baabi a wɔbɛda. Ɛno kyerɛ sɛ adwuma a Onyankopɔn de ahyɛ ne nsa sɛ “ɔnhwɛ ɔno ara ne nnipa” no, ɔyɛ no yie. (1 Timoteo 5:8) Nea ɛtɔ so mmienu, sɛ abusua ti yere ne ho yɛ adwuma a, ɛma n’abusua hu mfasoɔ a ɛwɔ adwumayɛ so. Ɔwɛn-Aban yi mu asɛm a ɛdi kan no mu no, yɛkaa Shane ho asɛm. Ɔkaa sɛ: “Me papa yɛ obi a ɔmfa n’adwuma nni agorɔ, enti wayɛ nhwɛsoɔ ama me. Ɔde mfeɛ pii ayɛ kapenta adwuma, na ɔdi nokorɛ wɔ n’adwuma ho paa. Me papa ama mahunu sɛ mfasoɔ wɔ so sɛ mede me nsa bɛyɛ adwuma ama afoforɔ anya so mfasoɔ.”
Wɔn a adeɛ ahia wɔn. Ɔsomafoɔ Paulo tuu Kristofoɔ fo sɛ ‘wɔnyɛ adwumaden na ama wɔanya biribi a wɔde bɛma deɛ adeɛ ahia no.’ (Efesofoɔ 4:28) Nokwasɛm ni, sɛ yɛyere yɛn ho yɛ adwuma hwɛ yɛn ho ne yɛn mmusua a, yɛbɛtumi aboa wɔn a biribi ahia wɔn no nso. (Mmebusɛm 3:27) Enti sɛ yɛyere yɛn ho yɛ adwuma ma afoforɔ nya so mfasoɔ a, yɛn ani bɛgye paa.
KƆ AKWANSINI MMIENU
Yesu Bepɔ so Asɛnka a agye din no mu no, ɔkaa sɛ: “Sɛ obi a ɔwɔ tumi hyɛ wo sɛ monkɔ kwansini baako a, wo ne no nkɔ akwansini mmienu.” (Mateo 5:41) Saa asɛm yi bɛboa wo sɛn wɔ w’adwuma mu? Sɛ wɔde adwuma hyɛ wo nsa a, bɔ mmɔden sɛ wobɛyɛ aboro nea wɔde ama wo no so. Fa botaeɛ bi si w’ani so na yere wo ho yɛ adwuma no yie. Afei nso, yɛ no ntɛm na bɔ mmɔden fa ɛho mmara nyinaa yɛ adwuma.
Sɛ woreyɛ adwuma na woyi wo yam yɛ no yie a, ɛbɛtumi ama w’ani agye. Adɛn nti na yɛreka saa? Ɛfiri sɛ wofiri wo komam na ɛyɛeɛ; obiara anhyɛ wo. (Filemon 14) Wei ma yɛkae asɛm a ɛwɔ Mmebusɛm 12:24 no. Ɛhɔ ka sɛ: “Nsiyɛfoɔ nsa na ɛbɛdi tumi, na ɔkwadwofoɔ nsa deɛ, ɛbɛyɛ nkoadwuma.” Yɛn mu pii wɔ hɔ a wɔrenhyɛ yɛn mma yɛnyɛ nkoadwuma. Nanso, sɛ obi yɛ akwadwodwuma a, ɛma ɔte nka sɛ ɔyɛ akoa a berɛ nyinaa nkurɔfoɔ hyɛ no so. Sɛ obi yi ne yam yɛ adwuma boro nea wɔde ama no no so a, ɛma ɔte nka sɛ ɔde ne ho, na obiara nhyɛ no so.
MMA ADWUMA NNYE W’ADWENE
Ɛho hia sɛ yɛyere yɛn ho yɛ adwuma, nanso ɛsɛ sɛ yɛkae sɛ ɛnyɛ adwuma nko ara nti na yɛwɔ wiase. Ɛwom, Bible hyɛ yɛn nkuran sɛ yɛnyere yɛn ho nyɛ adwuma. (Mmebusɛm 13:4) Nanso, ɛnka sɛ yɛnkum yɛn ho nyɛ adwuma. Ɔsɛnkafoɔ 4:6 ka sɛ: “Ɔhome nsa mã yɛ sene ɔbrɛ ne adehunu nsa mã mmienu akyiridie.” Wei kyerɛ sɛn? Sɛ obi ma adwuma gye ne berɛ ne n’ahoɔden nyinaa a ɔrennya mfasoɔ biara mfiri so. Sɛ ɛba saa a, na ɛkyerɛ sɛ wabrɛ agu; ɛte sɛ nea ɔreboro mframa.
Bible bɛtumi aboa yɛn ama yɛanya adwuma ho adwempa. Ɛwom sɛ Bible hyɛ yɛn nkuran sɛ yɛnyɛ adwuma deɛ, nanso ɛsan tu yɛn fo sɛ ‘yɛmpɛɛpɛɛ mu nhunu nneɛma a ɛhia koraa no.’ (Filipifoɔ 1:10) Dɛn ne nneɛma a ɛhia koraa no? Ebi ne sɛ yɛbɛnya berɛ ama yɛn mmusua ne yɛn nnamfonom. Nanso nea ɛhia paa ne nneɛma a ɛfa Onyankopɔn som ho te sɛ Bible a yɛbɛkenkan na yɛadwendwene ho.
Sɛ obi toto biribiara pɛpɛɛpɛ wɔ n’asetena mu a, ɛbɛtumi ama n’ani agye n’adwuma ho yie. Nhwɛsoɔ bi ni. William a yɛaka ne ho asɛm dada no kaa sɛ, “Ná m’adwumawura yɛ obi a ɔtumi toto nneɛma yie. Ɔmfa n’adwuma nni agorɔ, na esiane sɛ n’adwuma ho twa nti, na wɔn a ɔyɛ adwuma ma wɔn no ne ne ntam yɛ papa. Sɛ ɔwie adwuma a ɛsɛ sɛ ɔyɛ no da no mu a, ɔpɔn kɔ fie kɔhwɛ n’abusua, na afei ɔde n’adwene si ne som so. Nanso wonim, n’ani gye sene obiara!”


text:
NSƐM A AKENKANFO BISA . . .
Enti Easter Yɛ Kristofo Afahyɛ?
Nwoma bi kyerɛkyerɛ Easter mu sɛ, “ɛyɛ Kristofo afahyɛ titiriw a wɔde kae Yesu Kristo Wusɔreɛ.” (Encyclopædia Britannica) Nanso, yɛmmisa sɛ, Easter yɛ Kristofo afahyɛ?
Sɛ obi bɛtumi ahu sɛ adwinni bi di mu a, gye sɛ ɔgye bere hwehwɛ mu yiye. Enti sɛ yɛpɛ sɛ yɛhunu sɛ Easter yɛ Kristofo afahyɛ a, gye sɛ yɛgye bere hwehwɛ ɛho nsɛm mu yiye.
Nea edi kan no, Yesu ka kyerɛɛ n’akyidifo sɛ wɔnkae ne wuo na ɛnyɛ ne wusɔreɛ. Ɔsomafo Paulo frɛɛ saa afahyɛ no “Awurade anwummeduane.”
Afei nso, Britannica nwoma no ara san ka sɛ, amanne pii a wɔyɛ wɔ Easter bere mu no mfa Yesu wusɔreɛ ho hwee na mmom efi yɛn amammerɛ mu. Ma yɛmfa kosua ne adanko a ɛyɛ Easter ahyɛnsode a agye din paa no nyɛ nhwɛso. Nwoma bi ka sɛ: “Kosua no kyerɛ sɛ nkwa adi owuo so nkonim te sɛ nea akokɔ ba tumi pue fi kosua mu no.” Na ɛde ka ho sɛ: “Ná wɔgye di sɛ adanko yɛ aboa a ɔwo pii, enti wɔde gyinaa hɔ maa osutɔ bere anaa fefɛw bere.”
Ɔbenfo Philippe Walter yɛ obi a wasua nwoma ahorow a wɔkyerɛw no Yesu awoɔ akyi bɛyɛ mfe 500 bɛsi bɛyɛ mfe 1,500. Ɔkyerɛkyerɛɛ nea ɛyɛe a wɔde amanne ahorow a ɛte saa bɛkaa Easter afahyɛ ho no mu. Ɔkaa sɛ, sɛ ɔpɛ si ma afifide wu na edu osutɔbere na ɛsan fefɛw a, na abosonsomfo hyɛ ho fã. Enti bere a na wɔpɛ sɛ abosonsomfo dan bɛyɛ Kristofo no, wɔkaa sɛ wɔn afahyɛ ahorow no ne Yesu wusɔre no di nsɛ. Ɔbenfo Walter de kaa ho sɛ, ɛno ne ɔkwan titiriw a wɔfaa so de Kristofo afahyɛ ahorow bɛkaa abosonsomfo deɛ ho, enti anyɛ den amma nnipa pii sɛ wɔbɛba abɛyɛ Kristofo.
Abosonsomfo afahyɛ a wɔdanee no Kristofo afahyɛ no ansi wɔ asomafo no bere so, efisɛ asomafo no bɛyɛɛ osiakwan maa abosonsomfo. (2 Tesalonikafoɔ 2:7) Ɔsomafo Paulo bɔɔ kɔkɔ sɛ, ne “kɔ akyi no” ebinom “bɛsɔre akasa akyinkyim nsɛm de atwe asuafoɔ no adi wɔn akyi.” (Asomafoɔ Nnwuma 20:29, 30) Bere a asomafo no mu dodow no ara wui akyi no, ɔsomafo Yohane kaa sɛ na mmarima bi afi ase redaadaa Kristofo no. (1 Yohane 2:18, 26) Enti ɛno na ɛma wɔnyaa kwan de abosonsom afahyɛ bɛwurawuraa Kristosom mu.
“Mo ne wɔn a wɔnnye nnie nntwe kɔndua korɔ.”
Ebia ebinom bɛka sɛ amanne ahorow bi a na wɔyɛ no Easter bere mu no nyɛ bɔne, efisɛ ɛmaa “abosonsomfo” bɛtee Yesu wusɔre no ase. Sɛ Paulo te ase saa bere no a, anka ɔremma kwan da! Bere a Paulo tutuu akwan wɔ Roma Ahemman no nyinaa mu no, ɔhunuu abosonsomfo afahyɛ ahorow, nanso, wamfa ne ho anhyɛ emu biara mu ansusuw sɛ ɛno bɛma wɔate Yesu ho nsɛm ase yiye. Mmom no, ɔbɔɔ Kristofo no kɔkɔ sɛ: “Mo ne wɔn a wɔnnye nnie nntwe kɔndua korɔ. Na twaka bɛn na tenenee ne amumuyɔ wɔ? Anaasɛ ayɔnkofa bɛn na hann ne sum wɔ? Enti momfiri wɔn mu, na monte mo ho,’ Yehowa na ɔseɛ, ‘na mommfa mo nsa nnka deɛ ɛho nteɛ.’”
Dɛn na nsɛm kakra a yɛasusu ho yi ama yɛahu? Ama yɛahu pefee sɛ, Easter nyɛ Kristofo afahyɛ.


text:
Nkonimdifo Nyankopɔn
1Wonim Onyankopɔn wɔ Yuda. Wɔhyɛ ne din anuonyam wɔ Israel. 2 Ɔwɔ ofi wɔ Yerusalem; ɔte Sion Bepɔw so. 3 Ɛhɔ na obubuu atamfo agyan, wɔn kyɛm, wɔn nkrante ne wɔn akode nyinaa.
4 O Onyankopɔn, w’anuonyam so! Wufi mmepɔw no a wudii w’atamfo so no so reba wo tumi so. 5 Woagye wɔn asraafo akokoduru no ho nneɛma nyinaa ama wɔada awufo nna. Wɔn ahoɔden ne wɔn nyansa nyinaa yɛɛ kwa. 6 Wobɔɔ wɔn hu no, O Yakob Nyankopɔn, apɔnkɔ no ne wɔn sotefo nyinaa wuwui. 7 Na wo Awurade de, obiara suro wo. Sɛ wo bo fuw a, obi ntumi nnyina w’anim. 8 Wubu atɛn fi soro; wiase suroe na ɛyɛɛ dinn, 9 bere a wosɔre buu atɛn a wode gyee wɔn a wɔhyɛ wɔn so no no. 10 Nnipa abufuw de ayeyi a ɛdɔɔso brɛɛ wo. Wɔn a wɔanwu ɔko no mu no, bɛhyɛ wo fa no nyinaa bi.
11 Nea wode ahyɛ Awurade wo Nyankopɔn bɔ no, fa ma no. Aman a mobɛn nyinaa mommrɛ no akyɛde. 12 Onyankopɔn ma nnipa suro no; ɔbrɛ ahenemma ahantanfo ase, na ɔbɔ ahene akɛse hu.


text:
.:DԐN NA ԐSԐ SԐ MIHU ANSA MAGYE ASUBƆ SԐ YEHOWA ADANSENI?
“Mene Yehowa Adansefo resua na misusuw sɛ nea wɔka no aba pii wom, nanso ansa na mɛgye asubɔ no, mepɛ sɛ mihu sɛ wɔne “Nokware no”. Dɛn na wowɔ ka fa wɔnho?”
YԐN MMUAE:
Damfo Ɔdɔfo,
Ɔpɛ a wɔwɔ sɛ wobɛyɛ Yehowa Adansefo Som ho nhwehwɛmu anibere so ansa na wode woho adɔm wɔn no sɛ nkamfo. Ԑyɛ yɛn anigye sɛ yɛanya hokwan ne wo besusuw yɛn nhwehwɛmu a yɛaboaboa ano fa wɔnho no, na yɛgye di sɛ ɛbɛboa wo bere a wopɛ sɛ wohu sɛ ɛsɛ sɛ wodɔm Ɔwɛn Aban Ahyehyɛde no anaa. Wɔ bere a Yehowa Adansefo ankorankoro yɛ nnipa pa no, yɛahu sɛ Ɔwɛn Aban Ahyehyɛde no Ankasa nyɛ nokwaredifo wɔ “nokware no” ho. Ԑnyɛ sɛ Yehowa Adansefo Bible no, Wiase Foforo Nkyerɛase (WFN) no na woakyinkyim no nko, na mmom wɔn amanne pii a wɔkyerɛ ne Kyerɛwnsɛm no nhyia. (Sɛ wopɛ nsɛm pii a hwɛ yɛn kyerɛwtohɔ “Nokwasɛm a Ɔwɛn Aban Asafo Mpɛ Sɛ Wohu”, kaseɛbɔ.)
ƆWԐN ABAN TUMI A ƆWƆ WƆ YEHOWA ADANSEFO SO:
Nea ɛka Onyankopɔn asɛm a woakyea no akyerɛ wɔn nkurɔfo ho no, Ɔwɛn Aban no wɔ ɔkwan a ɔfa so nya Yehowa Adansefo no adwene ne woasetena ne honhom mu onyin so tumi kɛse. Wɔaka akyerɛ Yehowa Adansefo sɛ ɛsɛ sɛ “wɔpo ankorankoro nsusuwii (Hwɛ Ɔwɛn Aban January 15, 1983, kr. 22, 27) na wɔgye nea Ɔwɛn Aban no kyerɛkyerɛ biara tom ɛmfaho sɛ Ɔwɛn Aban no asesa n’adwene a ɔwɔ wɔ amanne ahorow bebree ho ama ayɛ nea otintim no sɛ “Nokware” ɛnnɛ no ayɛ “mfomso” ɔkyena.
Waka nea ɛsɛ sɛ Yehowa Adansefo gye di wɔ biribiara mu, ebi ne nnwom, Tv ne kaseɛbɔ a wobetie (Hwɛ Ɔwɛn Aban November 1, 1981 kr. 19 ne Ɔwɛn Aban June 1, 2000, kr 27) Yehowa Adansefo nokwaredi ne osetie ma Ɔwɛn Aban mmarahyɛ ahorow no mu yɛ den paa ma nti wɔbɛpɛ sɛ wɔn mma bewu kyɛn sɛ wɔbɛgye mogya efisɛ mogya wɔtwe gu nipaduam no Ɔwɛn Aban Ahyehyɛde no kasatia. Wasɛe Yehowa Adansefo adwene sɛ ɛnsɛ sɛ wosua Bible no nkutoo a wɔmmfa Ɔwɛn Aban nhoma biara nnka ho na mpo sɛ wosua Bible nkutoo a, worennte ase na afei wɔbɛgye nea “Ɔwae” Kristosom nkyerɛkyerɛ ne gyidi no adi. (Hwɛ Ɔwɛn Aban August 15, 1987, kr. 28-29.)
Ɔkwan bɛn so na Ɔwɛn Aban adan dan Yehowa Adansefo adwene ma wɔagye wɔn Tumidi atom wɔ wɔn abrabɔ so? Wɔyɛ eyi denam ka wɔaka akyerɛ Yehowa Adansefo sɛ wontumi nte Bible no ase gyesɛ wɔgye mmoa fi Ɔwɛn Aban Ahyehyɛde no hɔ. (Hwɛ Ɔwɛn Aban, February 15, 1981, kr. 19 ne Ɔwɛn Aban, October 1, 1967 kr. 587) Esiane sɛ Ɔwɛn Aban Ahyehyɛde agye ato neho so sɛ ne nkutoo na Onyankopɔn apaw no sɛ ɔnkyerɛkyerɛ Kyerɛwnsɛm no mu nti, wobisabisa ne nkyerɛkyerɛ ho nsɛm a Yehowa Adansefo hu no sɛ worebisabisa Onyankopɔn ankasa nsɛmmisa!
Adwenem Keserenee ne Kasatia a ɛfa amanne biara Ɔwɛn Aban akyerɛkyerɛ no wohu no sɛ ɛyɛ “afiri” a Satan de yi Yehowa Adansefo ma wɔyɛ “Awaefo” (Wɔn woafi Ɔwɛn Aban Ahyehyɛde no mu) Saa Yehowa Danseni a wɔabɔ asu fi ase kasatia anaasɛ adwenem yɛ no keserenee wɔ biribi Ɔwɛn Aban Ahyehyɛde no kyerɛkyerɛ wɔ ne nhoma mu ho a, wobu no sɛ “onni gyidi” ne ahantan suban, na afei osusuw sɛ “onim papa kyɛn Yehowa Nyankopɔn”. (Hwɛ Ɔwɛn Aban, February 1, 2001 kr. 9 ne Ɔwɛn Aban August 1, 1980, kr. 19-20) Wɔ saa kwan yi so na Ɔwɛn Aban no de neho asi Onyankopɔn ananmu na obu “nokwaredi” ma ne som amanne ne mmarahyɛ sɛ “nokwaredi ne ɔsompa ma Onyankopɔn (Hwɛ Ɔwɛn Aban August 1, 1997, kr. 8)
WOFI MU A WONNI NNIDI:
Nnidi biara nni hɔ a wobenya, sɛ wobefi Ɔwɛn Aban no mu sᾱ wonya bɛyɛ Yehowa Danseni a woabɔ asu, na wosi gyinae sɛ wobefi Ɔwɛn Aban no mu a yebu wo sɛ woyɛ “Ɔwaefo”-obi a ɔyɛ otuatewfo tia Yehowa. Saa mpo wofi wopɛ mu gyae Ɔwɛn Aban Ahyehyɛde sɛ wohwehwɛ Yehowa Nyankopɔn akyi kwan na woade woho afi Ɔwɛn Aban Ahyehyɛde no akwankyerɛ ne Tumidi ho a, wo nnamfo ne w’abusuafo a ɛwɔ Ahyehyɛde no mu nyinaa bɛpow na afei wɔbɛka akyerɛ wɔn sɛ “wɔtaa wo nea wɔfrɛ no “Nyamesom taa” (Hwɛ Ɔwɛn Aban October 1, 1993, kr. 19 ne Ɔwɛn Aban April 15, 1988 kr. 26-28). Sɛ “Ɔwaefo” no yɛremma wo kwan mma wonnkyerɛw w’adɔfo Yehowa Adansefo nnamfo krataa na afei Ɔwɛn Aban no ahyɛ Yehowa Adansefo no sɛ wɔmpo nkrataa ɛtete saa no mpo a wommmue mu. (Hwɛ Ɔwɛn Aban, March 15, 1986, kr. 12-13)
Yeahu tebea ahorow a abusuafo mu akyekyɛ esiane mmarahyɛ yi nti, a awofo ne nananom anya anohyetew sɛ ɛnsɛ sɛ wohu wɔn mma ne mmanana efisɛ woafi Ahyehyɛde no mu. Saa wopɛ sɛ wokenkan pii fa Ɔwɛn Aban mmarahyɛ a ɛka abusuafo ne wɔn a woafi Ɔwɛn Aban Ahyehyɛde no mu a, Hwɛ Ɔwɛn Aban November 15, 1952 kr. 703-704 ne Ɔwɛn Aban Septembeer 15, 1981 kr. 24-31.
WƆN A WOANYA ƆGYE NKUTOO NO:
Yehowa Adansefo adwene a wɔwɔ wɔ wiase atwa wɔnho ahyia no ɛyɛ esum kabii. Ɔwɛn Aban Som ne Noa Adaka no di nsɛ (beae nkutoo a guankɔbea wɔ) ɛnna wiase a atwa wɔnho ahyia no yɛ “Ahyehyɛde a Satan Ɔbonsam di wɔnso, na ne sɛe a ɛbɛba Harmagedon kō no renni huammɔ. Yehowa Adansefo ka sɛ ɛsɛ sɛ“obi bɛdɔm Yehowa Ahyehyɛde no ama woanya nkwagye. (Hwɛ Ɔwɛn Aban, November 15, 1981, kr. 21) Wɔaka akyerɛ wɔn sɛ wɔn nkutoo ne nnipa wɔwɔ Kyerɛwnsɛm anidaso sɛ wɔbɛtena wiase bɔne yi nhyehyɛe a Satan Ɔbonsam di so a ne sɛe ɛreba ntɛmntɛm no Saa wɔkɔso ne nkaefo wɔasra wɔn (Yehowa Adansefo Akannifo) tena biakoyɛ mu a “.(Hwɛ Ɔwɛn Aban September 1, 1989, kr. 19 ne Ɔwɛn Aban April 1, 1982 kr. 30-31)
Nea ɛne Ɔwɛn Aban paemuka bɔ abira no, Bible ka sɛ “daa nkwa” yɛ obiara a ɔde neho ne n’asetena nyinaa hyɛ Yesu Kristo owuo ne owusɔre mu no dea. (Hwɛ 1 Korintofo 15:1-4, 1 Yohane 5:11-13). Denam Yesu a wobɛ pɛ sɛ Ɔyɛ wo Awurade ne Agyenkwa no wɔbɛfa wo afi Satan abusua no mu akɔka Onyankopɔn honhom mma abusua ho. (Hwɛ Yohane 1:12) Ahyehyɛde biara nni hɔ a ɔyɛ wone Onyankopɔn ntamgyinafo efisɛ Yesu bɛyɛɛ wo ntamgyinafo biako pɛ efisɛ otuae wo bɔne nyinaa woyɛ ho ka (Hwɛ 1 Petro 2:24) na Odi ma wo wɔ Agya Yehowa Nyankopɔn anim (Hwɛ 1 Timoteo 2:5) Enhia sɛ wode woho bɛdɔm Ahyehyɛde bi na wobɔ mmɔden sɛ wobedi ne ahwehwɛde so ama woafata Yehowa Nyankopɔn anim dom. N’anim dom ayɛ hɔ ama yɛn nnɛ ne daa, nnipa nyinaa denam Yesu Kristo trenee asetra ne ne wuo asiananmu so. (Hwɛ Romafo 6:23, 10:9) Dɛn nti na wonsrɛ Yesu nnɛ naa wommmisa no sɛ ɔfa ne treneeyɛ nsesa wo bɔne? (Hwɛ Filipofo 3:9 ne Yohane 5:39-40, 10:28 ne Kolesofo 3:3) Sɛ wopɛ nsɛm pii fa sɛnea wobenya ogye a hwɛ yɛn kyerɛwtohɔ “Mɛyɛ Dɛn Anya Yehowa Anim Dom Wɔ M’asetram? Nhomawa.
ƆWԐN ABAN NO SIW NNIPA NKWAGYE KWAN:
Ɔwɛn Aban siw nnipa kwan wɔ Yesu ho denam ka ɔka sɛ Yesu nnyɛ Adesamma nyinaa ntamgyinafo na mmom nnipakuw ketewa bi a wɔyɛ honhom mu nsrafo no nkutoo” (Hwɛ Worldwide Security Under the Prince of Peace 1986, kr. 10) Ɔwɛn Aban kyerɛkyerɛ Yehowa Adansefo sɛ wontumi nnya “awo foforo” afei nso wɔka sɛ honhom “abayɛ” yɛ nnipakuw ketewa bi nkutoo a wɔwɔ Ɔsoro asetena anidaso a wɔasɔ wɔn dodow ano dea. Bible no ne Ɔwɛn Aban adwene no nhyia efisɛ ɔka sɛ “ Obiara” ɔwɔ Yesu mu gyidi no “Onyankopɔn awo no” (Hwɛ 1 Yohane 5:1) Ɔwɛn Aban siw nnipa kwan fi ankorankoro abusuabɔ a wɔne Yesu benya denam ka ɔka sɛ ɛmfata sɛ wobɔ “mpae” ma Yesu, nanso Yesu kae kyerɛɛ n’asuafo sɛ…bisa Me biribiara… na Mɛyɛ” (Yohane 14:14) Paulo bɔɔ mpae maa Yesu wɔ 2 Korintofo 12:8-9, afei nso Stefano bɔɔ mpae maa Yesu wɔ Asomafo Nnwuma 7:59. Esiane eyinom nti, yɛabehu sɛ Ɔwɛn Aban no amanne yɛ honhom fam nnaadaa a ɛde nnipe rekɔ ɔsom nnommum fi daa nkwa a egyina ankorankoro abusuabɔ ɛda wɔne Ɔteasefo Awurade Yesu Kristo nkutoo ntam
Ԑyɛ yɛn mpaebɔ sɛ wobehu Yesu Kristo sɛ wo ankasa W’awurade ne W’agyenkwa na nya asomdwoe edi mū, ahobammɔ ne bɔne fafiri a ɛnyɛ Ɔsom Nnaadaa na mmom abusuabɔ egyina wone Yesu dabiara da nantew denam N’asɛm-Bible no so.
SԐ WOPԐ NSԐM PII A HWԐ:
I WANTED TO LEARN MORE ABOUT THE BIBLE, SO I STARTED STUDYING WITH JEHOVAH’S WITNESSES. HAVE I BEEN DECEIVED?
ARE JEHOVAH’S WITNESSES ALLOWED TO READ AND STUDY THE BIBLE BY ITSELF?
DO JEHOVAH’S WITNESSES SHUN FAMILY MEMBERS WHO LEAVE?
This post is also available in: Spanish Portuguese Czech Italian Russian Borɔfo


text:
Yɛn ara asaase nyi
Verse 1Yɛn ara asaase ni Ɛyɛ abɔdenden ma yɛn Mogya a nananom hwie gu, nya de too hɔ maa yɛn Adur
Hiplife (In this life) (Obrafour & Sarkodie)
Obrafour Ɛnyɛ agorɔ o! Masɔre anɔpa redwene, mabrɛ ampo Medwene nsɛm a asisi wɔ nnwomtoɔ mu Tie, sɛ
Ananse, Anyihaw Nnyɛ
Akrɔma yɛ adeyɛfo. Ananse de, ɔ yɛ kwaadwenyi. Wɔ yɛee adwene sɛ wɔ bɛyɛ kua abɔ mu. Wɔ hyɛee adwuma
Nya ntetee pa - Obrafour
"Nya ntetee pa - Obrafour" yɛ dɛn? "Nya ntetee pa - Obrafour" yɛ ndwom . Ɔkyena, yɛ bɛtow "Nya ntete
Maame (Obrafour)
Ɔbrafoɔ, mpem mmienu, 2000, Ghana, mabɛduru Hook Ɔbaatan nnim nea ne ba bɛ die Mama woatete me afir
Adonai
( Sarkodie) Yeah Akyiri hɔ fo no mo nyɛ no baako mma me wae Go (Castro) Obia'a nto ne collection (we
Laurent Gbagbo
Laurent Gbagbo yɛ woana? Laurent Gbagbo yɛ dasanyi. Ɔ yɛ banyin. Ne man yɛ [Ivory Coast]. Ne bra.
Start Learning In Akan Today
Your mind grows when you learn something new. Learning Akan vocabulary is a great way to learn some


text:
1Ɛsɛ sɛ yɛn a yɛyɛ den wɔ gyidi mu no tumi boa wɔn a wɔn gyidi sua no na wɔatumi agyina wɔn haw ano. Ɛnsɛ sɛ yɛyɛ biribi de ma yɛn ho. 2 Mmom, ɛsɛ sɛ yɛn mu biara boa ne nua wɔ ne yiyedi mu sɛnea ɛbɛyɛ a ɛbɛhyɛ ne gyidi den. 3 Efisɛ, Kristo anyɛ amma ne ho. Sɛnea Kyerɛwsɛm no ka se, “Nsɛm a wɔkae bere a wɔrebɔ wo adapaa no aba me so.” 4 Biribiara a wɔakyerɛw wɔ Kyerɛwsɛm no mu no, wɔakyerɛw de kyerɛkyerɛ yɛn sɛnea ɛbɛyɛ a yɛnam boasetɔ, nkuranhyɛ a Kyerɛwsɛm no de ma yɛn no so benya anidaso.
5 Onyankopɔn a yenya boasetɔ ne nkuranhyɛ fi ne nkyɛn no, mmoa mo mma munni Kristo Yesu nhwɛso no so na moatumi anya saa nsusuw pa no bi, 6 sɛnea ɛbɛyɛ a, mo nyinaa de nne koro bɛkamfo Onyankopɔn ne yɛn Awurade Yesu Kristo Agya no.
7 Momma mo ho nka mo ho mo ho mfa nhyɛ Onyankopɔn anuonyam sɛnea Kristo agye mo no. 8 Efisɛ, meka kyerɛɛ mo se, Kristo Yesu bɛyɛɛ Yudafo somfo de kyerɛe sɛ Onyankopɔn yɛ ɔnokwafo a ɔbɛma ne bɔ a ɔhyɛɛ agyanom no aba mu, 9 na wama Amanamanmufo nso akamfo no wɔ ne mmɔborɔhunu ho, sɛnea Kyerɛwsɛm no ka se, “Eyi nti, mɛkamfo wo wɔ Amanamanmufo mu na mato dwom akamfo wo din.”
10 Na ɛka bio se, “Mo Amanamanmufo, mo ne me manfo nni ahurisi!”
11 Na bio, “Amanamanmufo nyinaa nyi Awurade ayɛ; aman nyinaa nkamfo no!”
12 Na bio Yesaia ka se, “Yisai aseni bɛsɔre abedi Amanmanmufo so; ɔno na wɔn ani bɛda no so.”
13 Esiane gyidi a mowɔ wɔ ne mu no nti, Onyankopɔn a anidaso fi no no, bɛma mo ani agye na moanya asomdwoe sɛnea ɛbɛyɛ a Honhom Kronkron tumi mu no nti, mo anidaso bɛkɔ so anyin.
Paulo asɛnka
14 Me nuanom, m’ankasa mete nka sɛ, ade payɛ ne osuahu a ɛma mutumi kyerɛkyerɛ afoforo no ahyɛ mo ma. 15 Nanso saa krataa yi mu no, masi me bo wɔ nneɛma bi a mabɔ mo ho kɔkɔ wɔ ho pɛn no ho. Esiane adom bi a Onyankopɔn de adom me no nti na ama me bo ayɛ duru, 16 sɛ meyɛ Kristo Yesu somfo a ɛsɛ sɛ meyɛ adwuma ma Amanamanmufo no. Mesom sɛ ɔsɔfo, ka Onyankopɔn Asɛmpa no sɛnea ɛbɛyɛ a Amanamanmufo bɛyɛ afɔrebɔde a ɛsɔ Onyankopɔn ani a Honhom Kronkron no de ama no. 17 Me ne Kristo ayɛ baako yi, afei, mitumi hoahoa me ho wɔ Onyankopɔn som mu. 18 Mesi me bo aka nea Kristo nam me so de nsɛm ne nneyɛe ama madi Amanamanmufo anim, 19 nam nsɛnkyerɛnne tumi ne Honhom no tumi so ama wɔatie Onyankopɔn nkutoo. Enti m’akwantu a mitu mifii Yerusalem baa Iliriko no ama maka asɛmpa a ɛfa Kristo ho no nyinaa.
20 Na me botae ne sɛ, daa mɛka asɛmpa no wɔ mmeaemmeae a wɔntee Kristo ho asɛm da no, sɛnea ɛbɛyɛ a merento me fapem wɔ obi de so, 21 sɛnea Kyerɛwsɛm no ka se, “Wɔn a wɔnkaa ne ho asɛm nkyerɛɛ wɔn no behu, na wɔn a wɔntee no nso bɛte ase.”
Paulo yɛ n’adwene sɛ ɔbɛkɔ Roma
22 Esiane saa asɛm yi nti, nneɛma pii siw me kwan a ɛmma memma mo nkyɛn. 23 Nanso mprempren a mawie m’adwuma wɔ saa amantam yi mu no, na afei mfe pii ni a meperee sɛ mɛba abehu mo no, 24 mepɛ sɛ meba mprempren ara. Sɛ merekɔ Spania a, mɛpɛ sɛ mehu mo na moaboa me ama makɔ hɔ bere a me ne mo atena anigye so kakraa bi no.
25 Mprempren ara, merekɔ Yerusalem makɔsom Onyankopɔn manfo a wɔwɔ hɔ no.
26 Efisɛ, asafo a ɛwɔ Makedonia ne Akaia no asi wɔn adwene pi sɛ wɔbɛboa ahiafo a wɔfra Onyankopɔn manfo a wɔwɔ Yerusalem no mu. 27 Wɔn ara na wosii wɔn adwene pi saa, nanso, nokwarem, ɛyɛ wɔn asɛde sɛ wɔboa saa ahiafo no. Amanamanmufo no nyaa Yudafo Honhom no mu nhyira no bi. Ɛno nti na ɛsɛ sɛ Amanamanmufo no de wɔn ahode som Yudafo no. 28 Sɛ miwie saa dwumadi yi na mekɔ wɔn nkyɛn na mede sika a wɔapɛ no nyinaa ma wɔn a, mefi hɔ makɔ Spania. Na sɛ merekɔ a, medu mo hɔ mabɛsra mo. 29 Sɛ meba mo nkyɛn a, minim sɛ mede Kristo nhyira a ɛboro so no bɛba.
30 Anuanom, menam yɛn Awurade Yesu Kristo ne ɔdɔ a Honhom no de ma me no so hyɛ mo sɛ, mo ne me mmɔ mu mmɔ Onyankopɔn mpae dennen mma me. 31 Mommɔ mpae sɛnea ɛbɛyɛ a asɛm bi rento me wɔ wɔn a wonnye Onyankopɔn nsɛm no nni no mu wɔ Yudea, na mesom a mesom wɔ Yerusalem no, Onyankopɔn manfo a wɔwɔ hɔ no agye atom. 32 Sɛ ɛyɛ Onyankopɔn pɛ a, mede ahosɛpɛw bɛba mo nkyɛn mabɛsra mo.
33 Asomdwoe Nyankopɔn no ne mo nyinaa ntena. Amen.


text:
Collaborate with us to invoke and fully manifest Srila Prabhupada's Vani-presence.
AK/Prabhupada 0090 - Systematic Management - Otherwise how ISKCON will be Done
Morning Walk -- December 5, 1973, Los Angeles
Prabhupāda: Obiara dɔm Kṛṣṇa abusua de nanso, ɛsɛ sɛ yehu dwuma a akorɛankorɛ biara redi ama Kṛṣṇa. Ɛte sɛ nea obiara yɛ kurow ana ɔman ba no. Adɛn nti na wɔde dibia kɛse ma onipa bi?
Prabhupāda: Adɛn? Efisɛ w'ahu ne nnwuma pa.
Sudāmā: Eye.
Prabhupāda: Enti ɛsɛsɛ obiara som. Ennye sɛ wobɛka se "me ka Kṛṣṇa abusua ho nanso wonnyɛ biribiara mma Kṛṣṇa, eyi nnyɛ ade pa...
Sudāmā: Ennye.
Prabhupāda: Ennye. Eyi kyerɛ sɛ...ɛnkyɛ ne werɛ bɛsan afi Kṛṣṇa. Bio, ne werɛ befi.
Sudāmā: Nokware, ade biako a ɛka ho bio ɛyɛ duru yie. Nipa a ɛwɔ aha yi, esiane sɛ wɔdom Kṛṣṇa abusua no nti, esiane sɛ wɔn werɛ afi no nti, yɛde yɛn ho abɔ wɔn ho ama yɛn nso yɛn werɛ afi.
Prabhupāda: Yiw. Awerɛfi yɛ māyā.
Sudāmā: Yiw
Prabhupāda:Māyā nnyɛ hwee. Ɛyɛ awerɛfi. Ɛno ara nen. Enni nyinaso biara. Awerɛfi, enni nyinaso. Nanso ɛwɔ hɔ yi de, ɛhaw adwene.
Sudāmā: Asuafo yi bisa me sɛ bere bi wɔ hɔ wɔnmu bi nni anigye. So, ɛsɛ sɛ wɔkɔso som Kṛṣṇa bere a w'ani nnye ana? Meka kyerɛ wɔn sɛ awerɛhow mu mpo...
Prabhupāda: Nanso ɛsɛ sɛ wode w'abrabɔ yɛ nfantoho dema wɔn. Sɛ wɔanhu sɛ w'ani gye a ɛbɛyɛ dɛn na wɔadi w'akyi? Nhwɛso ye. Adɛn nti na wote baabi foforo?
Sudāmā: Mmom me...
Prabhupāda: ..bere a etwa to a meyaree, na menho nfa me koraa, enti mefii ha Ɛno nkyerɛ sɛ m'afi kuw yi mu Mekɔɔ India man mu kɔhomee. Ɛna, mebaa, London man mu. Ɛnsɛe hwee. Enti ɔyare bɛba nanso ɛnsɛ sɛ yefi kuw no mu. Sɛ meho nfa me wɔ ha a, mɛkɔ...Mewɔ nkorabata bebree. Wonfi wiase yi mu sɛ wokɔsa wo ho yare wɔ baabi Ɛsɛ sɛ wotena wiase yi mu. Dɛn nti na ɛsɛ sɛ wofi kuw yi mu? ...Śrī Narottama dāsa Ṭhākura.Ɛsɛ sɛ yɛne ausafo tena ase. Dɛn nti na megyaa m'abusua? Esiane sɛ wɔnnyɛ asuafo. Enti mebae Annyɛ saa a, me nkokora bere yi mu, anka meho bɛto me. Daabi, Ɛnsɛ sɛ yɛfa nipa a wɔnnyɛ asuafo yɔnko, sɛ wɔyɛ abusuafo ana obiara Ɛte sɛ Mahārāja Vibhīṣaṇa. Esiane sɛ ne nua nnyɛ osuani nti, ofii ne nkyɛn. Ogyaa ne hɔ. Ɔbaa Rāmacandra hɔ. Vibhīṣaṇa. Wonim saa asɛm no?
Sudāmā: Yiw.
Hṛdayānanda: Enti Prabhupāda, wɔaka se sannyāsī biara ɛsɛ sɛ ne nko tena, so eyi kyerɛ sɛ ɛsɛ sɛ ɔne asuafo nkutoo na ɛtena ana?
Prabhupāda: Hena....! Hefa na w'aka se ɛsɛ sɛ sannyāsī nkutoo tena?
Hṛdayānanda: Mekyerɛ sɛ, bere bi wɔho a yɛkenkan wɔ wo nhoma no bi mu.
Prabhupāda: Eh?
Hṛdayānanda: Yɛkenka wo wo nhoma no bi mu. So eyi kyerɛ sɛ asuafo nkutoo ana?
Prabhupāda: Eye sɛ sannyāsī nkutoo bɛtena. Nanso sannyāsī n'adwuma titiriw ne sɛ ɔbɛka nsɛmpa no.
Sudāmā: Eyi ne ade a mepɛ sɛ meyɛ no biribiara.
Prabhupāda: Eh?
Sudāmā: Mempɛ sɛ megyae nsɛmpa no ka ara da.
Prabhupāda: Nsɛmpa, ɛnnyɛ ade a wɔbɔ tirim yɛ Ɛsɛ sɛ wogyina nkyerɛkyerɛ a wo sɔfo akyerɛ wo no so na wo nso wo ka nsɛm pa no Ɛnsɛsɛ wobɔ wo tirim. Eyi ho hia Ɛsɛ sɛ ɔhwɛfo bi wɔ hɔ. Yehyɛ tumi bi ase. Yasya prasādād bhagavat.. Dɛn nti na wɔka saa? Babiara, adwuma mu, otumfo bi wɔ hɔ Enti ɛsɛ sɛ wosɔ n'ani. Eyi yɛ ɔsom Adwuma mu, ɔpanyin bi wɔ hɔ. Sɛ wo kwati no na woyɛ nea wopɛ a, "Yiw, mɛyɛ nea mepɛ," Sɛ w'ansɔ n'ani a, so wogyedi sɛ eyi yɛ ɔsom pa? Saa ara na, babiara, ɔpanyin wɔ hɔ. Enti ɛsɛ sɛ yɛsom. Ɛyɛ nnidiso. Sɛ obiara bɔ ne tirim bɔ ne bra a, basabasa yɛ besi.
Sudāmā: Yiw, ɛyɛ nokware.
Prabhupāda: Yiw. Sesei yɛn som yi yɛwɔ nkorabata wo ewiase afanan nyinaa. Yɛwo susum fam ɛne ɔhonam fam Eyi nnyɛ honam fam, ɛyɛ sunsum fam, ɛkyerɛ sɛ yebu kuw no nnidiso nnidiso annyɛ saa a, ɔkwan bɛn so na yebebu kuw yi? Ɛte sɛ Gauraundara atɔn efie yi na yenhu baabi a ɔde sika no afa. Eyi ani hwɛ he? W'ammisa obiara. Ɔtɔn fie no, sika no wɔ he, yennhu.


text:
Nsɛmmisa a Efi Akenkanfo Hɔ
Adɛn nti na yɛmma kwan sɛ obi bɛtwe Yehowa Adansefo nhoma anaa video agu ɔno ankasa wɛbsaet anaa social media so?
Esiane sɛ yentwa bo nto Bible ho nhoma a yɛde ma nkurɔfo so nti, ebinom te nka sɛ wobetumi atwe bi agu wɛbsaet foforo anaa social media so. (Yɛka social media a, ɛyɛ wɛbsaet anaa app a ɛma nkurɔfo tumi ne wɔn a wɔde saa wɛbsaet anaa app no di dwuma nyinaa di nkitaho.) Nanso, sɛ obi yɛ saa a, na wabu Wɛbsaet No Ho Nhyehyɛe * so, na wei akɔfa ɔhaw pii aba. Sɛnea wɔaka no pefee wɔ saa Nhyehyɛe no mu no, yɛmma kwan sɛ obiara “de mfoni a wɔadrɔdrɔ, nhoma a ɛwɔ Intanɛt so, ahyɛnsode, nnwom, mfoni, video, anaa nsɛm foforo fi saa wɛbsaet yi kogu Intanɛt so baabiara (wɛbsaet biara, wɛbsaet a nkurɔfo tumi de nneɛma gu hɔ ma obiara tumi fa bi, wɛbsaet a nkurɔfo tumi de video gu hɔ ma obiara tumi fa bi, anaa social media).” Adɛn nti na yɛmma wei ho kwan?
Biribiara a ɛwɔ yɛn wɛbsaet ahorow no, ɛho copyright wɔ hɔ a ɛkyerɛ sɛ ɛyɛ yɛn dea. Awaefo ne afoforo a wɔsɔre tia yɛn de yɛn nhoma gu wɔn wɛbsaet ahorow de daadaa Yehowa Adansefo ne afoforo. Nsɛm a wɔde gu wɔn wɛbsaet no, wɔde nsɛm a ɛbɛma nkurɔfo adwenem ayɛ wɔn naa frafra mu. (Dw. 26:4; Mmeb. 22:5) Afoforo de yɛn nhoma mu nsɛm anaa yɛn jw.org ahyɛnsode no bɔ nneɛma a wɔtɔn ho dawuru, na wɔde bi fomfam nneɛma a wɔretɔn ho. Afei nso, wɔde bi atoto app a ɛwɔ fon ne tablɛt so. Esiane sɛ yɛwɔ copyright a ɛkyerɛ sɛ mmara mu no, jw.org no yɛ yɛn dea na yɛwɔ ahyɛnsode (trademark) nso a ɛkyerɛ saa nti, mmara ma yɛn kwan sɛ obiara a ɔde bedi dwuma wɔ ɔkwan a ɛmfata so no, yetumi bara no. (Mmeb. 27:12) Nneɛma a yɛde agu yɛn wɛbsaet hɔ no, sɛ yɛma nkurɔfo, anaa yɛn nuanom mpo kwan ma wɔde gu wɛbsaet foforo anaa wɔde jw.org ahyɛnsode no tɔn wɔn nneɛma a, sɛ yɛde wɔn a wɔsɔre tia yɛn ne aguadifo a wɔde yɛn ahyɛnsode tɔn wɔn nneɛma no kɔ asɛnnibea a, ebia wɔrenni yɛn asɛm mma yɛn.
Sɛ obi antwe yɛn nhoma anaa yɛn video amfi jw.org, na ɔkɔtwe fi baabi foforo a, ɛyɛ hu pa ara. “Akoa nokwafo ne ɔbadwemma” no nko ara na Yehowa de ahyɛ ne nsa sɛ ɔmma yɛn honhom fam aduan. (Mat. 24:45) Yɛn wɛbsaet ahorow no nko ara na saa “akoa” no nam so de honhom fam aduan ma yɛn. Ɛno ne www.jw.org, tv.jw.org, ne wol.jw.org. Afei nso, yɛwɔ app mmiɛnsa pɛ a yɛde yɛ adwuma wɔ fon ne tablɛt so. Ɛno ne JW Language®, JW Library®, ne JW Library Sign Language®. Yɛwɔ gyidi sɛ Satan wiase no ntumi mmɔ nneɛma a wɔtɔn ho dawuru wɔ hɔ, na ɛrentumi mfa biribiara a ɛho ntew nso ngu hɔ. Sɛ honhom fam aduan no kɔfa baabi foforo biara a, yɛrentumi nka sɛ nsakrae mmaa mu anaa ɛho tew.—Dw. 18:26; 19:8.
Afei nso, sɛ obi de yɛn nhoma gu wɛbsaet ahorow bi a ɛma kwan ma nkurɔfo tumi kyerɛ wɔn adwene wɔ hɔ a, ebetumi ama awaefo ne afoforo a wɔkasa tia yɛn akeka nsɛm bi a ɛbɛma nkurɔfo adwenem ayɛ wɔn naa wɔ Yehowa ahyehyɛde no ho. Anuanom bi ama kwan ama nkurɔfo ne wɔn adi anobaabae wɔ Intanɛt so, na ɛno nso de ahohorabɔ aba Yehowa din so. Sɛ yɛpɛ sɛ ‘yɛde odwo kasa kyerɛ wɔn a wɔatew atua’ a, ɛmfata sɛ yɛfa saa kwan no so ne wɔn susuw nsɛm ho wɔ Intanɛt so. (2 Tim. 2:23-25; 1 Tim. 6:3-5) Yɛahyɛ no nsow nso sɛ ebinom abuebue social media ne wɛbsaet ahorow bi a ɛnyɛ papa wɔ ahyehyɛde no, Akwankyerɛ Kuw no, ne emufo din mu. Nanso, Akwankyerɛ Kuw no muni biara nni hɔ a ɔno ankasa abue wɛbsaet wɔ ne din mu anaa ɔwɔ social media biara so.
Yɛkyerɛ nkurɔfo kwan kɔ jw.org a, ɛboa ma “asɛmpa” no trɛw. (Mat. 24:14) App ahorow a wɔayɛ ama yɛn ne nneɛma foforo a ɛwɔ Intanɛt so a yɛde yɛ asɛnka adwuma no, yegu so ara reyɛ ho adwuma sɛ yɛbɛma atu mpɔn. Yɛpɛ sɛ ɛboa obiara. Enti sɛnea yɛn Wɛbsaet No Ho Nhyehyɛe te no, wubetumi de yɛn nhoma bi afa e-mail so akɔma obi anaa wubetumi de nhoma no wɛbsaet address a ɛwɔ jw.org no ama no. Sɛ yɛkyerɛ nkurɔfo a wɔn ani gye Bible ho kwan kɔ yɛn wɛbsaet ahorow a, na yɛrekyerɛ wɔn kwan akɔ “akoa nokwafo ne ɔbadwemma” no nkyɛn. Akoa nokwafo no nko ara na ɔma honhom fam aduan.
^ nky. 1 Sɛ wopɛ sɛ wuhu Wɛbsaet No Ho Nhyehyɛe a, bue jw.org na hwɛ ase hɔ pa ara. Ɛho mmara a ɛwɔ hɔ no fa biribiara a ɛwɔ yɛn wɛbsaet ahorow nyinaa ho.


text:
Yesu sa yare homeda
1Homeda bi, Farisini panyin bi too nsa frɛɛ Yesu adidi. Adidi no ase hɔ no, na wɔn a wɔahyia no nyinaa rehwɛ nea Yesu bɛyɛ. 2 Na ɔbarima bi wɔ hɔ a ɔyare ahonhon.
3 Yesu bisaa Farisifo no ne mmaranimfo a na wɔwɔ hɔ no se, “Mmara ma ho kwan sɛ wɔsa yare homeda anaa?”
4 Wɔammua no. Enti Yesu soo ɔyarefo no mu saa no yare, gyaa no kwan.
5 Yesu bisaa wɔn a wɔahyia hɔ no nyinaa se, “Mo mu hena na sɛ n’afurum tɔ abura mu homeda a ɔrennyi no da no ara?”
6 Nanso wɔatumi ammua no. 7 Afei Yesu hui sɛ, nnipa a wɔfrɛɛ wɔn adidi no ase no mu biara pɛe sɛ ɔtena mpanyin tenabea no, obuu wɔn bɛ bi se, 8 “Sɛ obi to nsa frɛ wo apontow ase a, mpere wo ho nkɔtena mpanyin tenabea, efisɛ, ebia na wato nsa afrɛ onipa titiriw bi a ɔsen wo. 9 Sɛ ɛba saa a, nea ɔtoo nsa frɛɛ wo no betu wo afi agua a wote so no so de ama nea ɔsen wo no na wode aniwu akɔtena akyiri baabi.
10 ”Enti sɛ obi hyia wo apontow ase a, kɔtena akyiri baabi na sɛ nea ohyiaa wo no behu wo a, waka akyerɛ wo se, ‘Onua, sɔre na kɔtena mpanyin tenabea.’ Ɛno bɛma woanya anuonyam wɔ nnipa a wɔahyia hɔ no nyinaa anim. 11 Na obiara a ɔma ne ho so no, wɔbɛbrɛ no ase, na nea ɔbrɛ ne ho ase no, wɔbɛma no so.”
12 Afei Yesu ka kyerɛɛ Farisini a ɔtoo nsa frɛɛ no no se, “Sɛ wotow pon a mfrɛ wo nnamfo, wo nuanom, w’abusuafo ne asikafo a wo ne wɔn bɔ fipam nko ara; sɛ woyɛ saa a, wɔn nso bɛto nsa afrɛ wo bi na ɛba saa a, na wonyɛɛ hwee. 13 Na sɛ wotow pon a, hyia ahiafo, mmubuafo, mpakye ne anifuraefo. 14 Esiane sɛ wontumi nyɛ saa bi mma wo no nti, ɛda a atreneefo bɛsɔre afi awufo mu no, Onyankopɔn behyira wo.”
Apontow kɛse bi ho bɛ
15 Wɔn a wɔte adidii no mu baako tee nea Yesu kae no, ɔkae se, “Nhyira ne nea obedidi wɔ Onyankopɔn Ahenni no mu.”
16 Yesu buaa no se, “Da bi ɔbarima bi tow pon kɛse hyiaa nnipa bebree. 17 Bere soe no, ɔsomaa ne somfo bi sɛ ɔnkɔfrɛ wɔn a wɔahyia wɔn no sɛ wɔmmra. 18 Nanso wɔn nyinaa yiyii wɔn ho wɔn ho ano. Nea odi kan no yii ne ho ano se, ‘Matɔ asase a ɛnnɛ na ɛsɛ sɛ mekɔhwɛ enti mesrɛ no sɛ merentumi mma.’ 19 Na ɔfoforo nso yii ne ho ano se, ‘Matɔ anantwi du a mede wɔn bɛyɛ m’afuw a ɛnnɛ na ɛsɛ sɛ mekɔsɔ wɔn hwɛ enti mesrɛ no sɛ merentumi mma.’ 20 Ɔfoforo bi nso yii ne ho ano se, ‘Afei na maware, enti merentumi mma.’
21 ”Ɔsomfo no san bɛbɔɔ ne wura no amanneɛ no, ɔde abufuw somaa no bio se, ‘Ka wo ho kɔ mmɔnten so ne mmantam na kɔfrɛfrɛ ahiafo, mmubuafo, anifuraefo ne mpakye se wɔmmra.’ 22 Ɔsomfo no kɔfrɛfrɛɛ nnipa no bae, nanso na afa da so wɔ hɔ ara.
23 “Ɛno nti, owura no san somaa no se, ‘Kɔ akwan so ne mfikyiri na frɛ obiara a wubehu no no se, matow pon, enti wɔmmra. 24 Na merema woate ase sɛ, nnipa a metoo nsa hyiaa wɔn no mu biara nni hɔ a m’aduan yi bi bɛka n’ano da biara da.’”
Yesu akyidi
25 Da bi a na nkurɔfo akuwakuw bi di Yesu akyi no, ɔdan ne ho ka kyerɛɛ wɔn se, 26 “Sɛ obi pɛ sɛ odi m’akyi a, ɛsɛ sɛ ɔdɔ me sen n’awofo, ne yere, ne mma, ne nuanom ne n’ankasa ho, anyɛ saa a, ɔrentumi nyɛ me suani. 27 Obiara a odi m’akyi na ontumi nnyina amanehunu ano no, rentumi nyɛ me suani.
28 “Mo mu hena na ɔpɛ sɛ osi aban a ɔrentena ase nsese nhwɛ sɛ ɔwɔ sika a ɔde bewie? 29 Anyɛ saa na ɔhyɛ ɔdan no ase na wantumi anwie a, wɔn a wohu no nyinaa bɛserew no, 30 aka se, ‘Onipa yi fitii ase sɛ ɔresi dan, nanso wantumi anwie’.
31 Anaasɛ ɔhene bɛn na okita asraafo ɔpedu na ɔrekohyia ɔsahene foforo a okita asraafo ɔpeduonu a, ɔrenkari ne ho nhwɛ ansa na wakɔ akono? 32 Na sɛ ɔhwɛ na ɔrentumi nso a, ansa koraa na ɔsahene foforo no bɛbɛn no no, otu abɔfo kohu no, srɛ no sɛ, ɔmma wonsiesie wɔn ntam na asomdwoe mmra.
33 “Ɛno nti, obiara a wampa ne ho akyi no rentumi nyɛ me suani.
34 “Nkyene yɛ dɛ. Na sɛ ɛyera ne dɛ a, ɔkwan bɛn so na wɔbɛfa ama ayɛ dɛ bio? 35 Ɛho nni mfaso ma biribiara. Wɔbɛtow agu. Nea ɔwɔ aso a obetie no, ontie.’“


text:
Ɔmanehunufo bɔneka
1Mekae se, “Nea meyɛ biara, mɛhwɛ yiye na meremma me tɛkrɛma nyɛ bɔne; sɛ ɔdebɔneyɛfo bɛn me a, merenka hwee.” 2 Meyɛɛ komm. Manka asɛm baako po; manka biribi a ɛfa ade pa ho. Nanso m’amanehunu kɔɔ so ara 3 maa ahopere hyɛɛ me so. Migu so redwen no, na me haw mu remia. Mantumi antena a mimmisa se, 4 “Awurade, mɛtena ase nna ahe? Da bɛn na mewu? Kyerɛ me bere a me nkwa bɛba awiei.” 5 Wɔatew me nkwa nna so! W’ani so de, me nkwa nna nka hwee. Nokware, ɔteasefo biara nsen mframa mu tutuw; 6 ɔnsen sunsumma. Nea ɔyɛ biara yɛ ɔkwa; ɔboa ahonya ano nanso onnim nea ɛbɛyɛ ne de. 7 Afei ɛdɛn na memfa me ho nto so, Awurade? Mede me ho to wo so.
8 Gye me fi me bɔne nyinaa mu. Na mma agyimifo nserew me.
9 Mɛyɛ komm. Merenka asɛm baako po efisɛ, wo na woma mihu amane saa.
10 Ntwe m’aso bio. Mereyɛ awu wɔ wo nsa ano. 11 Wode animka na ɛtwe onipa bɔne aso te sɛ afofantɔ sɛe nea ɔpɛ. Nokware, afei onipa nte sɛ mframa mu tutuw bio.
12 Tie me mpaebɔ, Awurade, na tie me sufrɛ; na sɛ misu frɛ wo a, bɛboa me. Meyɛ wo hɔho mmere tiaa bi sɛ yɛn nenanom pɛ.
13 Gyaa me na minnya ahotɔ ansa na mafi ha a mente ase bio.


text:
So wowɔ daa nkwa?
Asɛmbisa: So wowɔ daa nkwa?
Mmuaeɛ: Twerɛ Kronkron kyerɛ kwan turoduu a ɛde kɔ daa nkwa mu. Deɛ edi kan; ɛsɛ sɛ yɛgye di sɛ yɛayɛ bɔne atia Onyankopɔn. Ɛfiri sɛ wɔn nyinaa ayɛ bɔne, na Nyankopɔn animuoyam abɔ wɔn’ (Romanfoɔ 3:23). Wɔn nyinaa ayɛ biribi a anso Nyankopɔn ani, a anka ɛsɛ sɛ yɛnnya ho asotwe. Esiane sɛ, Nyankopɔn te ase daa nti, sɛ n’asotwe nso te ara no no. ‘Na bɔne akatua ne owuo; Onyankopɔn adom akyɛdeɛ ne daa nkwa, yɛn Adwurade Kristo Yesu mu’ (Romanfoɔ 6:23).
Nanso Yesu Kristo a bɔne nni ne mu (1 Petro 2:22), Nyankopɔn ba (Yohane 1:1,14) bɛwu tua yɛn bɔne so ka maa yɛn. Na Onyankopɔn yi ne dɔ a ɔdɔ yɛn no kyerɛ,, ɛfiri sɛ yɛda so yɛ nnebɔneyɛfoɔ no, Kristo wu maa yɛn (Romanfoɔ 5:8). Nnansa akyi ɔsɔre firii awufoɔ mu (1 korintofoɔ 15:1-4), dii owuo ne asaman so nkunim. ‘Nhyira nka yɛn Awurade Yesu Kristo Nyankopɔn ne agya a ne mmɔborɔhunu a ɛdɔɔso nti ɔnam Yesu Kristo sɔreɛ a ɔfiri awufoɔ mu sɔreeɛ no so awo yɛn foforɔ kɔ anidasoɔ a emu wɔ nkwa mu’ (1 Petro 1:3).
Ɛsɛ sɛ yɛsakyera yɛn adwene wɔ Kristo ho – Yesu koraa ne hwan, ɛdeɛ na ɔyɛ maa yɛn, na ɛdeɛn nti na ɔyɛɛ - mmuaeɛ ne sɛ, yɛn nkwagyeɛ ntira. (Asomafoɔ no nnwuma 3:19). Sɛ yɛde yɛn ho to no so, na yɛgye di sɛ n’asennua so wuo no bɛtumi atua yɛn bɔne so ka a, ɔde yɛn bɔne bɛkyɛ yɛn na yɛnya daa nkwa. Twerɛ Kronkron sɛ: Na sɛdeɛ Onyakopɔn dɔɔ wiase nie, sɛ ɔde ne ba a ɔwoo no korɔ no maeɛ, na obira a ɔgye no die no anyera, na wanya daa nkwa’ (Yohane 3:16). ‘Na sɛ wode w’ano pae mu ka sɛ Yesu ne Awurade, na wode w’akoma gye di sɛ Onyankopɔn anyene no afiri awufoɔ mu a, wɔbɛgye wo nkwa’ (Romanfoɔ 10:9). Asɛnnua no so adwuma a Yesu wieeɛ no so gyidie nko ara ne nokorɛ kwan a ɛde kɔ nkwagyeeɛ mu. ‘Na Adom na wɔde nam gyidie so agye mo nkwa, ɛmfiri nnwuma mu, na obiara anhoahoa ne ho’ (Efesofoɔ 2:8-9)
Sɛ wopɛ sɛ wogye Yesu sɛ wo kra agyenkwa a, bɔ saa mpaeɛ wei. Kae sɛ, worebɔ saa mpaeɛ yi anaa mpaeɛ foforɔ bi ntumi nnye wo nkwa. Kristo mu gyidie nko ara na ɛtumi gye nnipa nkwa. Saa mpaeɛ yi yɛ ɔkwan a wonam Nyankopɔn mu gyidie a wowɔ de reda no ase sɛ wɔ wo nkwagyeɛ ho. ‘Awurade Nyankopɔn, menim sɛ mayɛ bɔne atia wo a anka asotwe na ɛsɛ me. Nanso megye di sɛ Yesu Kristo atua m’asotwe so ka na menam ne mu gyidie so anya bɔne fafire. Megye bɔnefafire ɛnam Yesu so ba no, na megye di sɛ wobɛma me ahoma ama me kra. Mefa Yesu sɛ me kra agyenkwa! Meda wo ase wɔ adom ne fafirie sonowonko a me nsa aka - akyɛdeɛ a ɛte ase daa no nti! Amen!’
Nea wokenkan yi ama wasi gyinaeɛ sɛ wobɛdi Yesu akyi anaa? Sɛ ɛte saa, mia asɛm a ɛse ‘Megye Kristo adi nni da yi’ yi so.
So wowɔ daa nkwa?


text:
Onyankopɔn mu ahotoso mpaebɔ
1Hu me mmɔbɔ, O Onyankopɔn, efisɛ, mewɔ ɔtaa ase; m’atamfo taa me bere nyinaa. 2 Efi anɔpa kosi anadwofa nyinaa, m’atamfo ba me so. Dodow no ara ko tia me.
3 Sɛ mebɔ hu a, O Awurade Tumfoɔ, mede me ho to wo so. 4 Mede me ho to Onyankopɔn so enti minsuro. Mekamfo no wɔ nea wahyɛ ho bɔ no ho. Ɛdɛn na ɔdasani teta betumi ayɛ ama me? 5 M’atamfo haw me da mu no nyinaa. Bere biara, wɔfa adwene a wɔnam so bepira me! 6 Wɔboa wɔn ho ano wɔ nkokoam hwɛ biribiara a meyɛ pɛ sɛ wokum me. 7 Twe wɔn aso, O Onyankopɔn, wɔ wɔn amumɔyɛ ho. Di saa nnipa no so wɔ w’abufuw mu.
8 Wunim ɔhaw a mewɔ mu. Woabu me nusu a agu ano. Wonhyehyɛɛ no wo nhoma mu?
9 Ɛda a misu frɛ wo no, ɛda no na wobɛma m’atamfo asan wɔn akyi. Minim eyi; Onyankopɔn wɔ m’afa. 10 Awurade a mekamfo ne bɔhyɛ no. 11 Ne mu na me gyidi wɔ enti merensuro. Ɛdɛn na ɔdasani teta betumi ayɛ ama me? 12 O Onyankopɔn, mede nea mahyɛ wo ho bɔ no bɛma wo. Mɛbɔ wo aseda afɔre 13 efisɛ, woagye me afi owu ne nkogu mu. Enti menam Onyankopɔn anim wɔ hann a ɛhyerɛn wɔ ateasefo so no mu.


text:
Paulo yi ne ho ano
1Ɔhene Agripa ka kyerɛɛ Paulo se, “Afei mema wo ho kwan sɛ wuyi wo ho ano.” Paulo maa ne nsa so kasae se, 2 “Ɔhene Agripa! Ɛyɛ me anigye sɛ ɛnnɛ manya mu kwan gyina w’anim ha reyi me ho ano wɔ asɛm a Yudafo aka atia me no ho. 3 Nea ɛma meka saa ne sɛ, wunim Yudafo mmara ne wɔn amanne nyinaa pefee. Enti mesrɛ wo, tɔ wo bo ase tie me.
4 Yudafo no nim m’asetra mu nsɛm nyinaa fi me mmofraase. Wonim m’asetena mu nsɛm wɔ me kurom ne Yerusalem nso. 5 Sɛ wɔbɛka nokware a, wonim sɛ meyɛ Farisini a midi Yudafo mmara ne wɔn som so pɛpɛɛpɛ. 6 Nea enti a migyina ha yi yɛ asɛm foforo koraa, efisɛ, merehwɛ bɔ a Onyankopɔn hyɛɛ yɛn nenanom no kwan. Saa bɔhyɛ yi a na wɔhwɛ kwan sɛ ɛbɛba mu no nti na na wɔsom Onyankopɔn awia ne anadwo no. 7 Onuonyamfo, saa anidaso yi nti na Yudafo nyinaa asɔre atia me yi. 8 Adɛn nti na mo Yudafo nnye nni sɛ Onyankopɔn nyan awufo?
9 “Mmere bi a atwam no, na m’adwene nyinaa ne sɛ mɛyɛ biribiara a metumi de atia Yesu a ofi Nasaret no din. 10 Saa ara na meyɛe wɔ Yerusalem. Migyee tumi nhoma fii asɔfo mpanyin nkyɛn gyinaa so kyekyeree Onyankopɔn akyidifo guu afiase; na sɛ wobu wɔn kumfɔ a, midi mu akoten. 11 Mema wɔtwee wɔn aso mmere pii wɔ hyiadan mu sɛnea ɛbɛyɛ a wɔbɛpa wɔn gyidi. M’ani beree wɔn so yiye ma metaa wɔn koduu aman foforo so.
Paulo ka n’adwensakra ho asɛm
12 “Saa ɔtaa yi nti na mikogyee tumi nhoma fii asɔfo mpanyin nkyɛn sɛ mede rekɔ Damasko no. 13 Daasebrɛ, da bi owigyinae a merekɔ Damasko no, hann bi a ɛkyɛn owia hyerɛn fii soro betwaa me ne wɔn a yɛnam no ho hyiae. 14 Yɛn nyinaa twitwa hwehwee fam na metee nne bi wɔ Hebri kasa mu se, ‘Saulo! Saulo! Adɛn nti na wotaa me? Nea woyɛ yi nyinaa wode rehaw wo ho sɛnea nantwi tu ne nan wɔ ɔkafo poma ano.’
15 “Mibisae se, ‘Ɛyɛ wo hena, Awura?’ “Awurade buae se, ‘Ɛyɛ me Yesu a wotaa me no. 16 Sɔre gyina hɔ. Ɛnnɛ mayi me ho adi akyerɛ wo; mɛma woayɛ me somfo na woadi adanse wɔ nea woahu afa me ho yi ne nea mɛkyerɛ wo nyinaa ho. 17 Megye wo mafi Israelfo ne Amanamanmufo a wɔresoma wo akɔ wɔn nkyɛn no nsam. 18 Wubebue wɔn ani na woatwe wɔn afi sum mu aba hann mu, na woayi wɔn afi ɔbonsam tumi ase aba Onyankopɔn nkyɛn. Na wɔnam wɔn gyidi a wɔwɔ wɔ me mu no so anya bɔne fafiri na wɔayɛ Onyankopɔn mma.’
19 “Ɛno nti, ɔhene Agripa, meyɛɛ osetie maa nne a efi soro no. 20 Mifii ase kaa Asɛmpa no wɔ Damasko ne Yerusalem ne Yudafo aman nyinaa so ne Amanamanmufo mu, sɛ ɛsɛ sɛ wɔsakra wɔn adwene na wɔde wɔn ho ma Onyankopɔn na wɔmma wɔn nneyɛe nkyerɛ sɛ wɔasakra. 21 Saa asɛm yi ara nti na mewɔ asɔredan mu resom no, Yudafo no bɛkyeree me sɛ wɔrekokum me. 22 Nanso ebesi nnɛ, Onyankopɔn abɔ me ho ban nti na migyina ha redi adanse akyerɛ obiara yi. Asɛm koro a Mose ne adiyifo no kae se, 23 “Ɛsɛ sɛ Agyenkwa no hu amane na ɔyɛ awufo mu abakan, na ɔka nkwagye ho asɛm no kyerɛ Yudafo ne Amanamanmufo’ no bɛba mu.”
Festo bu Paulo ɔbɔdamfo
24 Paulo gu so rekasa no, Festo teɛɛ no kae se, “Paulo, woabɔ dam. W’adesua dodow no abɔ wo dam.” 25 Nanso Paulo buae se, “Daasebrɛ, memmɔɔ dam. Nsɛm a mereka no yɛ nokware a aba wɔ mu. 26 Ɔhene Agripa, esiane sɛ wunim saa nsɛm yi nyinaa nti no, metumi magyina w’anim mede akokoduru makasa. Migye di sɛ biribiara a esii no wunim, efisɛ, emu biara nni hɔ a ɛyɛ kokoamsɛm. 27 Ɔhene Agripa, wugye adiyifo no di anaa? Minim sɛ wugye wɔn di.”
28 Agripa bisaa Paulo se, “Wugye di sɛ wubetumi adan m’adwene ama mayɛ Kristoni saa bere tiaa yi mu anaa?”
29 Paulo buae se, “Sɛ nsɛm a mereka no ho hia anaa ɛho nhia no me mpaebɔ ara ne sɛ, Onyankopɔn bɛma wo ne wɔn a wɔretie me nnɛ yi nyinaa bɛsakra abɛyɛ sɛ me, gye nkɔnsɔnkɔnsɔn a egu me yi nkutoo.”
30 Afei ɔhene no ne Amrado ne Berenike ne wɔn a wɔahyia hɔ no nyinaa sɔree. 31 Wɔrekɔ no, wɔkeka kyerɛɛ wɔn ho wɔn ho se, “Saa onipa yi nyɛɛ biribiara a ɛsɛ sɛ wogyina so bu no kumfɔ anaasɛ wɔde no to afiase.”
32 Ɔhene Agripa ka kyerɛɛ Festo se, “Sɛ onipa yi nguan ntoaa Kaesare a anka yebetumi agyaa no.”


text:
Nnwom 48 Nkwa Asem (NA-TWI)
Sion, Onyankopɔn kurow
48 Awurade yɛ ɔkɛse enti ɛsɛ sɛ wɔkamfo no yiye wɔ yɛn Nyankopɔn kurow a ɛwɔ bepɔw kronkron no so no mu. 2 Sion, Onyankopɔn bepɔw no korɔn na ɛyɛ fɛ. Ɔhene kɛse no kurow no de ahosɛpɛw ba wiase mmaa nyinaa.
3 Onyankopɔn ada no adi sɛ asomdwoe wɔ ne mu wɔ kurow no aban akɛse no mu. 4 Ahemfo yi boaa wɔn ho ano kotuaa Sion bepɔw. 5 Nanso wohui no, ɛyɛɛ wɔn nwonwa. Wosuroe, enti woguanee. 6 Ɛhɔ na ehu ne ɔhonam mu yaw kaa wɔn te sɛ ɔbea a awo aka no, 7 anaasɛ ɛhyɛn a ɛrebɔ mpata biribibiri wɔ ahum mu. 8 Yɛate nea Onyankopɔn ayɛ na mprempren yɛahu wɔ yɛn Nyankopɔn, Awurade Tumfoɔ kurow no mu; ɔbɛbɔ kurow no ho ban daa daa.
9 Wo fi no mu, O Onyankopɔn, na yedwen daa dɔ a wowɔ no ho. 10 Nnipa kamfo wo mmaa nyinaa, na wo din atrɛw wɔ asase so mmaa nyinaa. Wudi hene nokwarem. 11 Ma Sionfo ani nnye. Wubu atɛntrenee. Ma ahosɛpɛw mmra Yuda nkurow mu! 12 Onyankopɔn nkurɔfo twa Sion ho hyia kan n’abantenten. 13 Hwɛ n’afasuw na hwɛ n’aban akɛse no yiye na woaka ho asɛm akyerɛ nkyirimma.
14 “Saa Onyankopɔn yi yɛ yɛn Nyankopɔn daa daa. Obedi yɛn anim nna a ɛreba no nyinaa mu.”
Nkwa Asem (NA-TWI)
Akuapem Twi, dialect of Akan,
Nkwa Asɛm Apam Foforo Ne Nnwom
(Akuapem Twi New Testament and Psalms)
Copyright © 2000 by Biblica, Inc.®
Used by permission. All rights reserved worldwide.


text:
1 Piita 3:21
21Wurubuaarɛ gi kyu Nowa aberɛ dɔ ilaa idɛ kyu lɛɛ mɔ Wurubuaarɛ sagyere ilaa nyiile. I kya nyiile yɛɛ Wurubuaarɛ sagyere kya mɔlɛgɛ aye ndɛ asa de aye‑rɛ Wurubuaarɛ nsana iꞌ lɔrɔ. Nkana iŋ gyɛ yɛɛ Wurubuaarɛ sagyere mɔ kya foro nyamesɛ nyoro so ineesi daa. Sagyere mɔ kya mɔlɛgɛ nyamesɛ. I lii fɛɛ nyamesɛ kya kolɛ Wurubuaarɛ yɛɛ ibono Wurubuaarɛ gi kpaarɛ mɔ-ilaa nyɛnyɛn fuɛ sa mɔ faa, ɔꞌ yɛgɛ mɔ ɔꞌ bii mɔ-gisen dɔ yɛɛ kyu naa de Yesu Kirisito giwukyingi mɔ so mɔ, mɔ-ilaa nyɛnyɛn ibono ɔ wɔra mɔ iŋ baa i kya nyida mɔ‑rɛ Wurubuaarɛ nsana.


text:
Asomafo 9 Nkwa Asem (NA-TWI)
Saulo adwensakra
9 Saa bere no na Saulo ani abere sɛ ɔbɛtɔre Kristo akyidifo no ase. 2 Ɔkɔɔ ɔsɔfo panyin no nkyɛn kogyee adansedi krataa a ɛbɛma no tumi ama wakɔ hyiadan mu wɔ Damasko akɔkyekyere Yesu akyidifo, mmea ne mmarima, na ɔde wɔn akɔ Yerusalem.
3 Ɔreyɛ abɛn Damasko no, prɛko pɛ, hann bi fi soro twa faa ne ho, 4 ma otwa hwee fam. Afei ɔtee nne bi se, “Saulo! Adɛn nti na wotaa me?”
5 Saulo bisae se, “Ɛyɛ wo hena, Awura?” 6 Nne no buae se, “Ɛyɛ me Yesu a wotaa me no. Sɔre na kɔ kurow no mu na wɔbɛkyerɛ wo nea ɛsɛ sɛ woyɛ.”
7 Nnipa a wɔne Saulo nam no gyinae a wɔantumi anka hwee; wɔtee nne no nanso wɔanhu obiara. 8 Afei Saulo sɔre fii fam hɔ buee n’ani nanso na onhu ade. Enti wokitakita no nkakrankakra de no kɔɔ Damasko. 9 Nnansa a odii wɔ Damasko no na onhu hwee. Na onnidi na ɔnnom nso.
10 Na osuani bi wɔ Damasko a wɔfrɛ no Anania. Awurade frɛɛ no anisoadehu mu se, “Anania!” Ogyee so se, “Awurade!”
11 Awurade ka kyerɛɛ no se, “Kɔ Yuda fi a ɛwɔ Tempɔn Tee no so na kobisa ɔbarima bi a wɔfrɛ no Saulo a ofi Tarso no ase; ɔrebɔ mpae. 12 Anisoadehu mu, ohuu ɔbarima bi a wɔfrɛ no Anania a ɔde ne nsa too no so sɛnea ɛbɛyɛ a ɔbɛsan ahu ade.”
13 Anania buae se, “Awurade, mate saa ɔbarima yi ho nsɛm bebree, ne ɔhaw a ɔhaw w’akyidifo wɔ Yerusalem no. 14 Wakɔ asɔfo mpanyin nkyɛn akogye adansedi krataa a ɛbɛma no tumi na ɔde akyere obiara a ɔbɔ wo din wɔ ha no.”
15 Awurade ka kyerɛɛ Anania se, “Kɔ! Efisɛ, ɔno na mayi no a menam ne so bɛma Amanamanmufo ne ahemfo ne Israelfo nyinaa ate me din. 16 Na mɛkyerɛ no amane a esiane me din nti obehu.”
17 Afei, Anania kɔɔ fie hɔ de ne nsa guu Saulo so kae se, “Onua Saulo, Awurade Yesu no ankasa a oyii ne ho adi kyerɛɛ wo kwan so bere a woreba no asoma me se, memmebue w’ani na hu ade, na Honhom Kronkron nhyɛ wo ma. 18 Amonom hɔ ara, biribi a ɛte sɛ abon fii n’ani so na ohuu ade. Ɔsɔre maa wɔbɔɔ no asu. 19 Onyaa aduan bi di mee no, ne ho sanee no. Saulo dii nna kakra wɔ asuafo a na wɔwɔ Damasko no nkyɛn.
Saulo ka Asɛmpa no wɔ Damasko
20 Ofii ase kaa Asɛmpa no wɔ hyiadan mu se, Yesu yɛ Onyankopɔn Ba ampa.
21 Nnipa a wɔtee asɛm a ɔkae no nyinaa ho dwiriw wɔn ma wobisae se, “Ɛnyɛ saa ɔbarima yi na na okum wɔn a wɔbɔ saa din yi wɔ Yerusalem no anaa? Na yɛate sɛ ɔbaa ha sɛ ɔrebɛkyere wɔn a wɔbɔ saa din yi nyinaa de wɔn akɔma asɔfo mpanyin.”
22 Saulo asɛnka no mu yɛɛ den; nnipa no gyee nsɛm a ɔka faa Yesu ho sɛ ɔno ne Agyenkwa no dii. Yudafo a wɔte Damasko no antumi anka nsɛm a ɔkae no ho hwee.
23 Nna bi akyi no, Yudafo no bɔɔ Saulo ho pɔw sɛ wobekum no 24 nanso Saulo tee pɔw a wɔbɔe wɔ ne ho no. Na wɔtetɛw no wɔ kurow no apon ano awia ne anadwo apɛ no akum no. 25 Anadwo bi Saulo akyidifo de no sii kɛntɛn bi mu twetwee no faa ɔfasu so gyaa no sii fam.
Saulo kɔ Yerusalem
26 Saulo kɔɔ Yerusalem no, ɔpɛe sɛ ɔde ne ho kɔbɔ asuafo no ho nanso wosuroo no, efisɛ, na wonnye nni sɛ wasakra abɛyɛ osuani. 27 Barnaba kɔfaa no kɔɔ asuafo no nkyɛn. Ɔkaa wɔn sɛnea Awurade yii ne ho adi kyerɛɛ Saulo na ɔkasa kyerɛɛ no wɔ Damasko kwan so no ne sɛnea ɔde akokoduru kaa Yesu ho asɛm wɔ Damasko no. 28 Saulo ne wɔn tenae na ɔde akokoduru kaa Awurade asɛm no wɔ Yerusalem nyinaa. 29 Saulo ne Helenifo nyaa akasakasa enti wɔbɔɔ pɔw sɛ wobekum no. 30 Bere a gyidifo no tee pɔw a Helenifo no bɔe wɔ Saulo ho no, wɔde no kɔɔ Kaesarea gyaa no kwan ma ɔkɔɔ Tarso.
31 Afei asafo a wɔwɔ Yudea, Samaria ne Galilea no nyinaa asom dwoo wɔn. Asafo no nam Honhom Kronkron so timii. Nnipa pii bɛkaa wɔn ho na wɔtenaa ase wɔ Awurade suro mu.
Petro sa nyarewa
32 Petro tutuu akwan kɔɔ mmeaemmeae. Da bi, ɔkɔsraa gyidifo a wɔwɔ Lida no, 33 ohyiaa ɔbarima bi a ne din de Enia a wabubu agu kɛtɛ so mfe awotwe wɔ hɔ.
34 Petro ka kyerɛɛ no se, “Enia, Awurade Yesu Kristo nsa wo yare. Sɔre na yi wo kɛtɛ!” Amonom hɔ ara, Enia sɔree. 35 Nnipa a wɔte Lida ne Saron no nyinaa huu no no, wɔde wɔn ho maa Awurade.
36 Na ɔbea gyidini bi te Yopa a ne din de Tabita a ne nkyerɛase ne Dorka a ase ne ɔwansan. Saa ɔbea yi de n’adagyew nyinaa yɛɛ papa boaa ahiafo. 37 Saa bere koro yi ara mu na ɔyare bɔɔ no ma owui. Woguaree no de no kɔtoo abansoro dan bi mu. 38 Esiane sɛ Lida bɛn Yopa no nti, asuafo a wɔwɔ Yopa no tee sɛ Petro wɔ Lida no, wɔsomaa mmarima baanu kɔsrɛɛ no sɛ ɔnyɛ ntɛm mmra.
39 “Petro yɛɛ ntɛm ne wɔn kɔe. Oduu hɔ no, wɔde no kɔɔ abansoro dan no mu. Akunafo a na wɔwɔ hɔ no nyinaa begyinagyinaa Petro ho sui de ntade ne ntama a Tabita te ase no ɔpam maa wɔn no kyerɛɛ no. 40 Petro maa wɔn nyinaa fii adi. Afei obuu nkotodwe bɔɔ mpae dan n’ani kyerɛɛ amu no kae se, “Tabita, sɔre!” Tabita tew n’ani na ohuu Petro no, ɔsɔre tenaa ase. 41 Petro soo ne nsa ma ɔsɔre gyinaa hɔ. Afei Petro frɛɛ gyidifo no ne akunafo no nyinaa de no maa wɔn.
42 Saa asɛm yi trɛwee wɔ Yopa nyinaa maa nnipa pii gyee Awurade dii. 43 Petro tenaa Simon a ɔhyɛ mmoa nhoma aduru no nkyɛn wɔ Yopa kyɛe kakra.


text:
Collaborate with us to invoke and fully manifest Srila Prabhupada's Vani-presence.
AK/Prabhupada 0152 - A Sinful Man Cannot Become Krishna Conscious
Lecture on BG 1.31 -- London, July 24, 1973
Obiara, Ɔwareni biara pɛ sɛ n'ani gye, na n'aware sɔ na onya asase bi Bere bi a atwa mu no na mfiriduma enni hɔ. Asase. Wo pɛ asase, na wadua wo nnɔbae. Nokware, saa na ɛsɛ sɛ yɛbɔ yɛn bra. Akuraa ha nsase bebree da hɔ kwa, wonnua wɔn nnɔbae Wokunkum ananatwi na wɔdo wɔn nam. Enye. Gṛha-kṣetra.Wode ware (gṛhastha) na woara yɛ w'afuw na di wo nnɔbae, Gṛha-kṣetra. Na wo twa wo nnɔbae, na wo wo womma a, Gṛha-kṣetra-suta-āpta-vitta. Wɔ India man mu nkuraa no, ɛyɛ ade a ɛwɔ hɔ sɛ, mfuw wuranom a wɔyɛ ahiafo no, Okuano no enni nanwi a, ɔrenware. Jaru ne garu. Jaru yɛ ɔyere, na garu nso ase kyerɛ sɛ nantwi. Enti sɛ obi otumi yɛn nɛntwi no ɛsɛ sɛ otumi hwɛ ɔyere. Jaru ne garu. Esiane sɛ wo ware a, ɛnkyɛ, mmɔfra bɛba mu. Na, w'annya nufusu amma mmɔfra yi a wɔbɛfonfɔn, ɛ wonnya ahoɔden. Ɛsɛ sɛ wɔnom nantwi nufusu. Enti nantwi yɛ yɛn na. Esiane sɛ ɛna biako rewo mma no na ɛna biako nso rema nufu su. Enti obiara mma n'ani nsɔ nantwi esiane sɛ ɔma nufu su. Enti śāstra akyerɛ mu sɛ yɛwɔ ɛnanom baason. Ādau mātā, ɛna a mefi ne yɛm bae. Ādau mātā, ɔno ne ɛna no ankasa. Guru-patnī, ɔkyerɛkyerɛno yere nso yɛ ɛna. Ādau mātā guru-patnī, brāhmaṇī. Brāhmaṇa yere nso yɛ ɛna. Ādau mātā guru-patnī brāhmaṇī rāja-patnikā, ɔhenbea nso yɛ ɛna. Ādau mātā guru-patnī brāhmaṇī rāja-patnikā, afei dhenu. Dhenu yɛ nantwi. Ɔno nso yɛ ɛna. Na dhātrī. Dhātrī yɛ nɛɛse. Dhenu dhātrī tathā pṛthvī, afei, asase. Asase nso yɛ ɛna. Nipa bebree de nidi ma kurow a w'awo wɔn ato mu. Ɛno nso ye. Nanso ɛsɛ sɛ wɔhwɛ nantwi nso. Nanso wɔnhwɛ wɔn na. Enti wɔyɛ abɔneyɛfo. Ɛsɛ sɛ wonya asotwe. Ɛsɛ sɛ akokoakoko, ɔhaw ne ɔkɔm ba. Sɛ nipa yɛ bɔne a, asotwe bɛba. Wokwati a ɛnnyɛ yie. Enti Kṛṣṇa wɔ ɔhaw ahorow nyinaa ano aduru. Ɛkyerɛ nipa sɛnea wɔbegyae bɔne yɛ. Esiane sɛ ɔbɔneyɛfo rentumi nsom Kṛṣṇa Sɛ wopɛ sɛ wodɔm Kṛṣṇa kuw yi a ɛsɛ sɛ wogyae bɔne yɛ


text:
1“Anuanom ne agyanom, muntie m’anoyi yi.” 2 Wɔtee sɛ ɔka Hebri no, wɔyɛɛ komm koraa. Paulo toaa so se, 3 “Meyɛ Yudani a wɔwoo me wɔ Tarso a ɛwɔ Kilikia. Wɔtetew me wɔ Yerusalem wɔ Gamaliel nan ase. Misuaa sɛnea wodi Yudafo mmara ne wɔn amanne so pɛpɛɛpɛ. Mebɔɔ mmɔden sɛ biribiara a meyɛ no, mede bɛhyɛ Onyankopɔn anuonyam sɛnea mo nyinaa nso reyɛ nnɛ yi. 4 Metaa nnipa a wodi Awurade asɛm so no nyinaa kunkum wɔn. Mekyeree mmea ne mmarima de wɔn guu afiase. 5 Ɔsɔfo panyin ne agyinatufo no nyinaa di me adanse sɛ, asɛm a mereka yi yɛ nokware. Wɔn nkyɛn mpo na migyee tumi nhoma sɛ mede rekɔma anuanom Yudafo a wɔwɔ Damasko no. Saa nhoma no na anka megyina so makyekyere nnipa a wodi Awurade asɛm so no agu wɔn nkɔnsɔnkɔnsɔn, de wɔn aba Yerusalem na wɔatwe wɔn aso.
Paulo ka n’adwensakra ho asɛm
6 “Owigyinae a mereyɛ madu Damasko no, prɛko pɛ, hann bi twa faa me ho. 7 Mitwa hwee fam, na metee nne bi a ɛrebisa me se, ‘Saulo! Saulo! Adɛn nti na wotaa me? 8 Mibisae se, ‘Ɛyɛ wo hena, Awura?’ Ɛnne no buaa me se, ‘Ɛyɛ me Naseretni Yesu a wotaa me no.’ 9 Nnipa a na wɔne me nam no huu hann no de, nanso wɔante nne a ɛkasa kyerɛɛ me no.
10 “Mibisae se, ‘Dɛn na menyɛ, Awurade?’ Awurade ka kyerɛɛ me se, ‘Sɔre na kɔ Damasko, na ɛhɔ na mɛkyerɛ wo biribiara a mepɛ sɛ woyɛ.’ 11 Hann no hyerɛn ano den maa m’ani furae enti nnipa a na me ne wɔn rekɔ no susoo me nsa de me kɔɔ Damasko.
12 “Na Onyamefɛrefo bi a wɔfrɛ no Anania a odi Mose mmara so a na Yudafo nyinaa di no ni no te Damasko hɔ. 13 Ɔbaa me nkyɛn bɛkae se, ‘Onua Saulo, hu ade bio!’
14 “Ɔka kyerɛɛ me se, ‘Yɛn nenanom Nyankopɔn ayi wo sɛnea ɛbɛyɛ a wobɛyɛ n’apɛde na woahu ɔtreneeni no, na wobɛte n’ankasa ne nne sɛ ɛkasa kyerɛ wo. 15 Wubedi adanse afa biribiara a woahu na woate wɔ Awurade ho no akyerɛ nnipa nyinaa. 16 Afei dɛn na woretwɛn bio? Sɔre na ma wɔmmɔ wo asu nhohoro wo bɔne wɔ Yesu din mu.’
Wɔsoma Paulo Amanamanmufo nkyɛn
17 “Mesan mekɔɔ Yerusalem na merebɔ mpae wɔ asɔredan mu no, 18 mihuu Awurade wɔ anisoadehu mu na ɔka kyerɛɛ me se, ‘Yɛ ntɛm fi Yerusalem ha, efisɛ, nnipa a wɔwɔ ha no rentie adanse a wudi fa me ho no.’
19 “Mekae se, ‘Awurade, wɔn nyinaa nim pefee sɛ mekɔɔ hyiadan mu kɔkyekyeree asuafo, boroo wɔn. 20 Saa ara nso na bere a wokum wo danseni Stefano no, na mewɔ hɔ bi. Mepenee ne kum no so, hwɛɛ awudifo no ntama so.’
21 “Awurade ka kyerɛɛ me se, ‘Sɔre na kɔ, efisɛ, mɛsoma wo makɔ akyirikyiri, Amanamanmufo nkyɛn!’ “
22 Bere a Paulo kae se wɔasoma no Amanamanmufo nkyɛn pɛ, dɔm no fitii ase teɛteɛɛm dennen se, “Munkum no! Ɔmfata sɛ ɔtena wiase!” 23 Nnipa no kɔɔ so teɛteɛɛm, hugyaa wɔn ntama, saw mfutuma, tow petee wim.
24 Roma safohene no hyɛe sɛ wɔmfa Paulo nkɔ aban mu, nkɔbɔ no mmaa sɛnea ɛbɛyɛ a ɔbɛka nea enti a nnipa no nyinaa mpɛ sɛ wotie n’asɛm no.
25 Bere a wɔkyekyeree no wiei a wɔrebɛbɔ no mmaa no, Paulo bisaa ɔsraani panyin a na ogyina hɔ no se, “Mowɔ ho kwan sɛ mobɔ Romani a wonnii n’asɛm, mmuu no fɔ no mmaa anaa?”.
26 Bere a ɔsraani panyin no tee saa asɛm yi no, ɔkɔɔ ɔsafohene no nkyɛn kobisaa no se, “Dɛn na wopɛ sɛ woyɛ yi? Onipa no yɛ Romani!”
27 Afei ɔsafohene no kɔɔ Paulo nkyɛn kobisaa no se, “Woyɛ Romani anaa?” Paulo buaa no se, “Yiw meyɛ Romani.”
28 Ɔsafohene no kae se, “Mituaa sika bebree na mede tɔɔ me Roma man bayɛ.” Paulo nso kae se, “Me de wɔwoo me sɛ Romani.”
29 Ntɛm ara, nnipa a na wɔrebebisa Paulo nsɛm no twee wɔn ho fii ne nkyɛn. Ɔsafohene no tee sɛ Paulo yɛ Romani no, ɔsuroe sɛ wɔama wɔagu Paulo nkɔnsɔnkɔnsɔn.
Paulo gyina asennii
30 Esiane sɛ na ɔsafohene no pɛ sɛ ohu nea enti a Yudafo no asɔre atia Paulo no nti, ade kyee no, ɔhyɛ ma woyii Paulo fii nkɔnsɔnkɔnsɔn mu. Ɔmaa asɔfo mpanyin ne agyinatufo no nyinaa hyiae. Afei ɔde Paulo kɔe sɛ wɔnhwehwɛ n’asɛm no mu.


text:
Aseda mpaebɔ
1Awurade, mifi me koma nyinaa mu meda wo ase. Meto wo ayeyi dwom wɔ anyame no anim. 2 M’ani kyerɛ wo fi kronkron no, kotow, kamfo wo din esiane wo dɔ a ɛwɔ hɔ daa no ne wo nokware nti, efisɛ woada no adi sɛ, wo din ne w’ahyɛde yɛ tumi. 3 Bere a mefrɛɛ wo no, wubuaa me; wonam w’ahoɔden so hyɛɛ me den. 4 Ahene a wɔwɔ wiase nyinaa bɛkamfo wo, Awurade efisɛ, wɔate wo bɔhyɛ no. 5 Wɔbɛto nea woayɛ ne w’anuonyam kɛse no ho dwom. 6 Ɛwom sɛ wokorɔn de, nanso wohwɛ wɔn a wɔwɔ fam pɛɛ no na ahantanfo rentumi mfa wɔn ho nhintaw wo. 7 Sɛ ɔhaw twa me ho hyia a, wugye me. Woko tia m’atamfo a wɔn bo afuw no, na wonam wo tumi so gye me. 8 Ɛbɔ biara a woahyɛ no, wubedi so; Awurade, wo dɔ wɔ hɔ daa.Wie adwuma a wafi ase no.


text:
Kala Kambon
Kala Kambon yɛ ɛna a ɔkyerɛ ne mma mmiɛnsa abibinyansa wɔ fie. Ne mma Ama (a wadi mfeɛ 8), Kwaku (a wadi mfeɛ 3) ne Akosua (a wadi afe 1) nyinaa resua nnoɔma nyinaa wɔ Twi, Yorùbá ne borɔfokasa. Afei, wɔresua Mdw Ntr a ɛyɛ tete Kemet kasa. Afei na Kala retoa n’adesua so wɔ Abibinyansa Nkorabata wɔ Gaana Suapɔn a ɛwɔ Legon.
Other Members
Samori Camara, PhD
Samori Camara yɛ Obibini asafo-nimdefoɔ, ɔkyerɛkyerɛfoɔ, ɔtwerɛfoɔ, abakɔsɛm nimdefoɔ, nnekyerɛ afotufoɔ a ɔsan yɛ...
Ọbádélé Kambon, PhD
Ọbádélé Kambon, PhD nyaa n’abodin a ɛtwa toɔ no (PhD) wɔ Gaana Suapon wɔ...


text:
Asomafo 15 Nkwa Asem (NA-TWI)
Yerusalem agyinatufo
15 Bere a Paulo ne Barnaba wɔ Antiokia no, nnipa bi fi Yudea bɛkyerɛkyerɛɛ anuanom no se, “Sɛ moamma wɔantwa mo twetia sɛnea Mose amanne no kyerɛ no a, morennya nkwa.” 2 Paulo ne Barnaba ne wɔn gyee saa kyerɛkyerɛ yi ho akyinnye denneenen. Saa asɛm yi nti, Paulo ne Barnaba ne Antiokia asafo no mu nnipa bi kɔɔ Yerusalem kohuu asomafo no ne mpanyimfo faa saa kyerɛkyerɛ yi ho. 3 Asafo no gyaa wɔn kwan. Wɔrekɔ no, wɔfaa Foinike ne Samaria kaa Amanamanmufo gye a wɔagye asɛm no adi no kyerɛɛ wɔn. Nnipa yi tee saa asɛm yi no, wɔn ani gyei yiye.
4 Woduu Yerusalem no, asafo no, asomafo no ne mpanyimfo a wɔkaa nneɛma a Onyankopɔn nam wɔn so ayɛ kyerɛɛ wɔn no gyee wɔn. 5 Nanso Farasifo a wɔabɛyɛ gyidifo no hyɛe sɛ, ɛsɛ sɛ wotwa Amanamanmufo a wɔagye asɛm no adi no nyinaa twetia na wodi Mose mmara no so. 6 Asomafo no ne mpanyimfo no hyiae, dwennwenee asɛm yi ho.
7 Wɔdwennwenee ho wiei no, Petro sɔre kasae se, “Me nuanom, munim sɛ bere bi a atwam no, Onyankopɔn yii me fii mo mu sɛ menka Asɛmpa no nkyerɛ Amanamanmufo, sɛnea ɛbɛyɛ na wɔbɛte Asɛmpa no na wɔagye adi. 8 Sɛnea Onyankopɔn a onim koma mu no nam Honhom Kronkron a ɔma ɛbaa yɛn so no so gyee yɛn toom no, saa ara na ɔnam Honhom Kronkron no ara so agye Amanamanmufo nso atom. 9 Onyankopɔn anyɛ nyiyimu; ɔnam gyidi so tew wɔn koma mu. 10 Adɛn nti na mopɛ sɛ mode adesoa duruduru a yɛn agyanom antumi ansoa, na yɛn nso yɛantumi ansoa no resoa gyidifo no de asɔ Onyankopɔn ahwɛ? 11 Nanso yegye di sɛ wɔnam Awurade Yesu Kristo adom so na agye yɛn nkwa sɛ wɔn ara.”
12 Bere a Barnaba ne Paulo kaa anwonwade a Onyankopɔn nam wɔn so yɛe wɔ Amanamanmufo no mu maa nnipa a wɔahyia hɔ no tee no, wɔyɛɛ dinn.
13 Wɔkasa wiei no, Yakobo kae se, “Anuanom, muntie me! 14 Mprempren ara na Simon kyerɛɛ mu kyerɛɛ yɛn se Onyankopɔn yii Amanamanmufo sɛ ne de, de kyerɛɛ odwen a odwen wɔn ho. 15 Adiyifo no nsɛm a wɔkae no ne eyi hyia sɛnea wɔakyerɛw Kyerɛwsɛm no mu se, 16 ‘Eyi akyi, mɛsan maba mabesi Dawid fi a abubu no. Mɛma nea adwiriw no so na masan masi bio, 17 sɛnea ɛbɛyɛ a nnipa a wɔaka ne Amanamanmufo a wɔbɔ me din no bɛhwehwɛ Awurade.’ 18 Sɛnea Awurade a ɔdaa eyi adi bere bi a atwam no se nen.”
19 Yakobo toaa so se, “M’adwene ne sɛ, ɛnsɛ sɛ yɛhaw Amanamanmufo a wɔde wɔn ho rema Onyankopɔn no. 20 Mmom, momma yɛnkyerɛw nhoma nkɔka nkyerɛ wɔn se, ɛnsɛ sɛ wodi aduan biara a wɔde ama abosom, efisɛ, ɛho ntew; afei wɔntwe wɔn ho mfi aguamammɔ ho, afei wɔnnwe aboa a wɔantwa ne mene na owui; bio, wonnni mogya nso. 21 Efi tete, Homeda biara wɔkenkan Mose mmara no wɔ hyiadan mu na wɔka ne nsɛm nso wɔ kurow biara mu.”
Wɔkyerɛw Amanamanmufo nhoma
22 Asomafo ne mpanyimfo ne asafo no mu nnipa nyinaa hyiae, yɛɛ adwene sɛ wobeyi nnipa bi afi kuw no mu aka Paulo ne Barnaba ho na wɔakɔ Antiokia. Woyii mmarima atitiriw baanu a wɔn din de Yuda, a wɔfrɛ no Barsaba ne Silas.
23 Nhoma a wɔde ma wɔkɔe no mu nsɛm ni: “Anuanom Amanamanmufo a mote Antiokia, Siria ne Kilikia, Asomafo ne mpanyimfo ne anuanom a wɔwɔ Yerusalem no kyia mo.
24 “Yɛtee sɛ anuanom bi a yɛmmaa wɔn tumi fi yɛn mu nam wɔn kyerɛkyerɛ so tanee mo ani, haw mo adwene. 25 Eyi nti yɛatu nnipa bi sɛ wɔmmra mo nkyɛn. Saa nnipa no ne Paulo ne Barnaba 26 a wɔde wɔn nkwa abɔ afɔre ama Awurade Yesu Kristo no na ɛbɛba.
27 “Afei yɛresoma Yuda ne Silas a wɔbɛba abɛka asɛm koro no ara a ɛwɔ nhoma yi mu no akyerɛ mo. 28 Honhom Kronkron ne yɛn ayɛ adwene sɛ, saa ahyɛde yi akyi no, yɛmmfa adesoa foforo bi a emu yɛ duru nnsoa mo; 29 munnni aduan a wɔde ama abosom; saa ara nso na munnni mogya. Monnwe aboa a wɔantwa ne mene na owui. Bio, montwe mo ho mfi aguamammɔ ho. Sɛ mutumi di saa ahyɛde yi so a, ebesi mo yiye. Yɛsan kyia mo.”
30 Wogyaa nnipa no kwan ma wɔkɔɔ Antiokia. Woduu hɔ no, wohyiaa gyidifo no de nhoma no maa wɔn. 31 Gyidifo no kenkan nhoma no no, emu nkuranhyɛsɛm no maa wɔn ani gyei.
32 Yuda ne Silas a wɔyɛ adiyifo no ne anuanom no kasa kyɛe, hyɛɛ wɔn nkuran. 33 Wodii nna kakra wɔ hɔ no, anuanom no gyaa wɔn kwan asomdwee mu ma wɔsan kɔɔ anuanom a wɔsomaa wɔn no nkyɛn dwoodwoo. 34 Nanso Silas de, wankɔ bi.
35 Paulo ne Barnaba dii nna kakra wɔ Antiokia boaa anuanom bi ma wɔkyerɛkyerɛe, kaa Awurade asɛm.
Paulo ne Barnaba ntam tetew
36 Nna bi akyi no, Paulo ka kyerɛɛ Barnaba se, “Ma yɛnsan nkɔsra anuanom a wɔwɔ nkurow a yɛaka Awurade asɛm wɔ so no nyinaa so nkɔhwɛ sɛnea wɔrekɔ so wɔ gyidi mu.” 37 Barnaba pɛe sɛ wɔde Yohane Marko ka wɔn ho kɔ, 38 nanso Paulo ampene so, efisɛ, wɔwɔ Pamfilia no, ogyaw wɔn hɔ a ɔne wɔn antena hɔ ankosi awiei. 39 Akasakasa a emu yɛ den sii wɔn ntam ma wɔn mu tetewee. Barnaba faa Marko ne no kɔɔ Kipro 40 na Paulo nso faa Silas. Anuanom no de wɔn hyɛɛ Onyankopɔn nsa ma wofii hɔ kɔe. 41 Ɔkɔfaa Siria ne Kilikia hyɛɛ asafo no den.


text:
Towyi
1Asɛm a ɛfa tow a wobeyi de aboa Onyankopɔn asafo mma a wɔwɔ Yudea ho no ni: Ɛsɛ sɛ moyɛ nea meka mekyerɛɛ Galati asafo horow sɛ wɔnyɛ no bi. 2 Kwasida biara, sika a moanya no, momfa bi nsie baabi sɛnea meba mo nkyɛn a, ɛremma munyi tow. 3 Sɛ meba kɔ a, mɛkyerɛw adansedi krataa mede asoma nnipa a mopene so sɛ mensoma wɔn na wɔabegye mo akyɛde no de akɔ Yerusalem. 4 Sɛ ɛho hia sɛ me ne wɔn ba a, me ne wɔn bɛba.
Paulo nhyehyɛe
5 Sɛ mifi Makedonia a na mɛba mo nkyɛn, efisɛ, mɛfa hɔ. 6 Ebia medi nna kakra wɔ mo nkyɛn. Ebia medi awɔw bere no wɔ mo nkyɛn. Ɛno akyi moaboa me ama makɔ baabiara a mepɛ sɛ mekɔ. 7 Mempɛ sɛ medi nna tiaa bi mo nkyɛn. Na mmom mewɔ anidaso sɛ, sɛ Awurade pɛ a, mɛtena mo nkyɛn akyɛ. 8 Nanso mɛtena Efeso ha yi akosi Pentekoste da no. 9 Ɛwom sɛ wɔn a wɔasɔre tia me dɔɔso de, nanso akwan pa a metumi mafa so madi dwuma pa wɔ ha.
10 Sɛ Timoteo ba mo kyɛn wɔ ha a, monsom no hɔho, efisɛ, ɔreyɛ Awurade adwuma sɛnea meyɛ yi ara. 11 Obiara mmu no abomfiaa na mmom, mommoa no na ontu ne kwan yi asomdwoe mu na watumi asan abɛka me nsa, efisɛ, merehwɛ ɔne anuanom no anim.
12 Ɛfa onua Apolo ho nso, metaa hyɛ no nkuran sɛ ɔne anuanom a aka no ntaa nsra mo, nanso ɔnyɛɛ n’adwene sɛ ɔbɛkɔ mprempren ara. Sɛ onya kwan de a, ɔbɛkɔ.
13 Monnwɛn, momma mo gyidi mu nyɛ den; mo bo nyɛ duru na munnya ahoɔden.
14 Momfa ɔdɔ nyɛ mo nnwuma nyinaa. 15 Munim Stefana ne ne fifo ho asɛm. Wɔyɛ nnipa a wɔdan bɛyɛɛ Kristofo kan wɔ Hela na wɔde wɔn ho ama Onyankopɔn adwumayɛfo. Mesrɛ mo, me nuanom, 16 sɛ munni nnipa a wɔte saa ne wɔn a wodi saa dwuma no bi na wɔne wɔn som no akyi. 17 M’ani gye Stefana, Fortunato ne Akaiko ba a wɔbae no ho. Wobesii mo ananmu 18 na wɔama m’ani agye sɛnea wɔmaa mo ani gyei no ara pɛ. Ɛsɛ sɛ yɛkae nnipa a wɔte saa no.
19 Asafo a wɔwɔ Asia no kyia mo. Akwila ne Priskila ne asafo a wohyia wɔn fi no nso kyia mo. 20 Anuanom a wɔwɔ ha no kyia mo. Momfa ɔdɔ nkyiakyia mo ho mo ho.
21 Me ara me nsa ano nkyerɛwee ni: Me Paulo, mikyia mo. 22 Obiara a ɔnnɔ Awurade no, nnome mmra ne so. Maranata “Yɛn Awurade, bra!” 23 Awurade Yesu adom mmra mo so. 24 Me dɔ nka mo nyinaa wɔ Kristo Yesu mu.


text:
Wukuda, October 17
‘Munsusuw nea ogyinaa pintinn wɔ nnebɔneyɛfo ntuatuaano mu no ho yiye.’—Heb. 12:3.
Bere a Paulo kaa mmarima ne mmea gyidifo bi ho asɛm wiei no, ɔtwee adwene sii nea ɔyɛɛ gyidi ho nhwɛso a ɛsen biara no so. Ɔno ne yɛn Awurade Yesu Kristo. Hebrifo 12:2 ka sɛ: “Anigye a na ɛda n’anim nti, ohuu asɛndua ho amane, buu n’ani guu aniwu so, na wakɔtena Onyankopɔn ahengua no nifa.” Nokwasɛm ne sɛ, gyidi a Yesu daa no adi bere a ohyiaa sɔhwɛ a emu yɛ den sen biara no, ɛsɛ sɛ ‘yesusuw ho yiye.’ Tete Kristofo a wɔn gyidi nti wokunkum wɔn no kuraa wɔn mũdi mu kosii ase sɛnea Yesu yɛe no. Wɔn mu baako ne osuani Antipa. (Adi. 2:13) Saa tete Kristofo no anya wɔn akatua dedaw. Wɔanyan wɔn afi awufo mu ma wɔkɔ soro. Wɔn wusɔre no sen “owusɔre a eye kyɛn so” a na gyidifo a wɔtenaa ase tete no hwɛ kwan no. (Heb. 11:35) Bere a wɔde Ahenni no sii hɔ wɔ afe 1914 akyi no, wonyanee anokwafo a wɔasra wɔn a na wɔadeda wɔ owu mu no nyinaa ma wɔkɔɔ soro kɔkaa Yesu ho ma wɔne no redi adesamma so hene.—Adi. 20:4. w16.10 3:12
Yawda, October 18
Monkɔ so ntutu mo ho mo ho fo [anaa, monkɔ so nhyehyɛ mo ho nkuran] da biara.—Heb. 3:13.
Ebinom awofo anhyɛ wɔn nkuran da, enti ama wɔn nso nkamfo wɔn mma. Adwumayɛfo pii wɔ hɔ a, obiara nkamfo wɔn, enti wonwiinwii sɛ obiara nhyɛ wɔn nkuran wɔ adwuma mu. Sɛ yɛhyɛ obi nkuran a, mpɛn pii no nea ɛkyerɛ ne sɛ, onii no ayɛ adepa bi na yɛrekamfo no. Afei nso, sɛ yɛma afoforo hu sɛ wɔwɔ suban pa anaasɛ ‘yɛkyekye akra a wɔahaw werɛ’ a, na yɛrehyɛ wɔn nkuran. (1 Tes. 5:14) Nea Hela asɛmfua a wɔtaa kyerɛ ase “nkuranhyɛ” kyerɛ paa ne sɛ “wobɛka akɔ afoforo ho.” Esiane sɛ yɛne yɛn nuanom mmarima ne mmea bom som nti, yɛtaa nya hokwan hyɛ wɔn nkuran. (Ɔsɛnk. 4:9, 10) Yenya hokwan a ɛfata saa a, ɛyɛ a yɛma afoforo hu nea enti a yɛdɔ wɔn na wɔn ho hia yɛn no anaa? Ansa na yɛbɛma saa asɛm no ho mmuae no, ɛbɛyɛ papa sɛ yesusuw Bible mu bɛ yi ho. Ɛka sɛ: “Asɛm a wɔka wɔ bere a ɛsɛ mu de, O hwɛ sɛnea eye!”—Mmeb. 15:23. w16.11 1:3-5
Fida, October 19
Hwɛ! Oye a eye ne fɛ a ɛyɛ sɛ anuanom bom tena biakoyɛ mu!—Dw. 133:1.
Onyankopɔn kaa tebea a ne nkurɔfo bɛkɔ mu daakye ho asɛm too hɔ sɛ: “Mɛka wɔn abom te sɛ nguankuw a wɔwɔ nguannan mu.” (Mika 2:12) Afei nso, Yehowa nam odiyifo Sefania so ka too hɔ sɛ: “Mɛdan aman no ano ma wɔaka kasa kronn [a ɛne nokware a ɛwɔ Kyerɛwnsɛm mu no], na wɔn nyinaa bɛbɔ Yehowa din na wɔde mmati koro [anaa baakoyɛ] asom no.” (Sef. 3:9) Ɛyɛ yɛn anigye paa sɛ yɛanya hokwan resom Yehowa wɔ baakoyɛ mu! Nsɛm a yɛasusuw ho no ama yɛahu sɛ, Onyankopɔn Asɛm no a ɔnam ne honhom so ma wɔkyerɛwee no boa maa ahotew, asomdwoe, ne baakoyɛ kɔɔ so tenaa Kristofo asafo a na ɛwɔ Korinto ne mmeae foforo wɔ asomafo no bere so no mu. (1 Kor. 1:10; Efe. 4:11-13; 1 Pet. 3:8) Ɛnnɛ, wɔreka Onyankopɔn atirimpɔw a ɛyɛ anigye no ho asɛm wɔ wiase baabiara. Ne nyinaa fi Yehowa nkurɔfo a wɔwɔ n’ahyehyɛde no mu a wɔde baakoyɛ reka asɛmpa no. w16.11 2:16, 18


text:
Gaana
Ghana, ɛyɛ ɔman wɔ Abibiman. Kane no na yɛn frɛ ɔman no "Gold Coast" a ɛkyerɛ se Sika Mpoano. Na ɔno ahenkro no din de Nkran (Accra). Ghana nipa beyɛ Opepe Aduonu-baako ne akyire (over 21 million). Ghana yɛ ɔman a ɔno nyaa fawohodie kane wɔ Abibirem nyinaa wɔ Obubuo da a etɔ so Nsia, Afe Apem, Aha Nkron Aduonum Nson (6th Ɔbɛnem 1957). Ɔman panyin a odii ɔman no anim maa yɛn nyaa fawohodie no ne Osagyefoɔ (Dokta)Okunini Kwame Nkrumah.
Nkuro akɛse no bi ɛne Kumasi, Oguaa (Cape Coast), Koforidua, Tema, Tamale, Sekondi (Sakune) ɛne Takorade. Kumasi yɛ Asantifoɔ ahenkuro. Asantihene, Otumifoɔ Osei Tutu a ɔtɔ so Mmienu (II) ɛne Ohenepɔn a sesei ɔte Sika Dwa Kofi (The Golden Stool) so. Ghana wɔ mantam beyɛ du.
Ɔman Panyin a ɔno di Ghana so sesei no din de Nana Addo Dankwa Ekufo Addo. Ghanafoɔ pɛ asomdwoe na wɔn san yɛ nkrofoɔ a wɔn suro Nyame. Ghana yɛ ɔman a yɛn wɔ sika, ɛnam nneɛmapa a yɛn nya firi asaase no mu. Ghanafoɔ aniabue. Sesei yɛn asuaepon (university), ɛyɛ bebree.


text:
Biakoyɛ
1Me a esiane sɛ mesom Awurade nti meyɛ odediani no hyɛ mo sɛ montena ase mma ɛmfata ɔfrɛ a wɔafrɛ mo mu no. 2 Bere biara munnwo, monyɛ dinn na montɔ mo bo ase. 3 Daa momma Honhom no nni mo kan na mo ne mo ho mo ho ntena ase asomdwoe mu.
4 Nipadua baako ne Honhom baako na ɛwɔ hɔ sɛnea anidaso baako a Onyankopɔn nam so afrɛ mo wɔ hɔ no. 5 Awurade baako, gyidi baako ne asubɔ baako na ɛwɔ hɔ. 6 Onyankopɔn a ɔyɛ nnipa nyinaa Agya no a ɔsan yɛ yɛn nyinaa Awurade no, na ɔnam yɛn nyinaa so di dwuma na ɔwɔ yɛn nyinaa mu no, na ɔwɔ hɔ. 7 Yɛn mu biara wɔ akyɛde bi a Kristo de ama yɛn.
8 Kyerɛwsɛm no ka se, “Bere a ɔkɔɔ soro no, ɔfaa nneduafo bebree kaa ne ho; ɔmaa nnipa akyɛde.” 9 Afei, “ɔkɔɔ soro” no ase kyerɛ dɛn? Ase kyerɛ sɛ, nea edi kan no, ɔbaa fam, asase ase pɛɛ. 10 Enti nea ɔbaa fam no ara na ɔkɔɔ soro kɔhyɛɛ wim nyinaa.
11 Ɔno na “ɔmaa nnipa akyɛde” no; oyii ebinom ma wɔbɛyɛɛ asomafo, afoforo bɛyɛɛ adiyifo, afoforo bɛyɛɛ asɛmpakafo. Ebi bɛyɛɛ asɔfo ne akyerɛkyerɛfo.
12 Ɔyɛɛ eyi de siesiee Onyankopɔn nkurɔfo nyinaa maa Kristo adwumayɛ na wɔnam so ama Kristo nipadua no agyina. 13 Enti yɛnam yɛn gyidi ne yɛn nimdeɛ a yɛwɔ wɔ Onyankopɔn Ba no ho no bɛyɛ baako. Yɛbɛyɛ nnipa a wɔn adwenem abue na wobehu pɛ a Kristo yɛ no bi yɛn mu.
14 Yɛrenyɛ mmofra a nnipa bi nam wɔn nkyerɛkyerɛ so kyerɛkyerɛ afoforo, daadaa wɔn de wɔn kɔ mfomso mu no bi bio. 15 Mmom, sɛ yɛtena ase nokware ne ɔdɔ honhom mu a, yebenyin wɔ Kristo a ɔyɛ asafo no Ti mu. 16 Ne nti na honam no akwaa horow suso ne ho ne ho mu nam ɔdɔ mu nyin bere a wɔn mu biara di ne dwuma no.
Tena ase ɔbra foforo no mu
17 Mede Awurade din bɔ mo kɔkɔ sɛ, monntena ase bio sɛ Amanamanmufo a wonni adwene pa bi, 18 na esum aduru wɔn adwene no. Wonni kyɛfa wɔ asetena a Onyankopɔn ma no mu efisɛ, wɔapirim wɔn koma. 19 Wɔn ani nwu hwee. Wɔagyaa wɔn ho ama bɔne na wɔyɛ afide ahorow nyinaa bi a wonnu wɔn ho.
20 Ɛnyɛ saa na musua faa Kristo ho. 21 Ɛyɛ nokware sɛ motee ne nka, na sɛ moyɛ n’akyidifo nti, wɔkyerɛɛ mo nokware a ɛwɔ Yesu mu. 22 Enti montew mo ho mfi mo suban dedaw no a ɛde mo kɔɔ nnaadaa mu no ho. 23 Ɛsɛ sɛ wɔyɛ mo koma ne mo adwene foforo koraa 24 na montena ase wɔ suban foforo a wɔbɔɔ no Onyankopɔn sɛso a ɛda abrabɔ pa a ɛteɛ na ɛyɛ kronn no mu no.
25 Munntwitwa atoro nkyerɛ mo ho mo ho. Obiara nni nokware nkyerɛ ne nua, efisɛ, yɛn nyinaa yɛ nnipa baako wɔ Kristo nipadua mu. 26 Sɛ wo bo fuw a, mma w’abufuw no mfa wo nkɔ bɔne mu na mma ade nnkye w’abufuw so. 27 Mma ɔbonsam kwan.
28 Ɛsɛ sɛ obi a ɔbɔ korɔn no gyae korɔnbɔ no na ɔnam so aboa ahiafo. 29 Mma kasa bɔne mfi w’anom na mmom ka kasa pa na aboa afoforo wɔ nea ehia wɔn mu ne wɔn a wotie mo no.
30 Monnhyɛ Onyankopɔn Honhom Kronkron a wɔnam so ahyɛ mo nkwagye ho bɔ no awerɛhow.
31 Munnyae anoɔyaw, bo bɔne, abufuw, ateɛteɛ, ayeyawyeyaw ne ɔtan nyinaa. 32 Monyɛ mo ho mo ho adɔe na momfa mo mfomso nkyekyɛkyekyɛ mo ho mo ho sɛnea Onyankopɔn nam Kristo so de mo bɔne kyɛɛ mo no.


text:
1 Piita 1:7
7Awɔrɔfɔɔ a kya tu fɛye gɛnen mɔ, i mɛŋ gyɛ giyan. Fɛꞌ bii yɛɛ i kya daasɛ fɛye-gikagyan gibono fɛ ka gyanꞌ Yesu so mɔ i kya kerɛ daa de iꞌ nyɛ lii gɛwi yɛɛ fɛye-gikagyan gi gyɛ gɛsintin gikagyan. I dɛ daa fɛɛ sika kɔkɔɔ de ɔgya. Pɛi ne fɛ laa bii yɛɛ sika kɔkɔɔ gyɛ sika kɔkɔɔ gbaa-gbaa mɔ, ɔgya ne mɛ kya kyu tɔ mɔ de iꞌ dɛɛ ibono iŋ gyɛ sika kɔkɔɔ mɔ lii mɔ dɔ. Fɛye-gikagyan gibono fɛ ka gyanꞌ Yesu so mɔ gi tansi gi tiri don sika kɔkɔɔ ɔbono mɔ-ɔdan kya yela ɔkara mɔ. Nengyene awɔrɔfɔɔ mɔ a lɛɛ fɛye-gikagyan mɔ nyiile yɛɛ gi gyɛ gɛsintin gikagyan mɔ, i laa sa fɛye ayenbi, nyisigyi, de buubuu gɛkaabono Wurubuaarɛ laa lɛɛ Yesu Kirisito gɛwi nyiile nyamesɛ kamaasɛ mɔ.


text:
“ Na mpo onipa betumi anya adiyisԑm bebree ne tumi a ɔde yԑ nnwuma akԑse nanso saa ɔhoahoa neho wɔ n’ahoɔden mu a, na obu Onyankopɔn akwankyerԑ animtiaa na mmom odi n’ankasa ne honam akɔnnɔ akyi a, ԑsԑ sԑ ɔhwe ase na Onyankopɔn aweredi ba ne so-Amanne ne Apam 3:4 Continue reading Dԑn nti na Yosef Smith Anyin Ankyԑ Na Owui? →
“Ԑsԑ sԑ bishop yԑ obi a neho nni asԑm, ɔyԑ ɔyere biako kunu…
”1 Timoteo 3:2
“….Kurow biara mu mpanyimfo biara a wɔayi no asi hɔ no…saa ebinom ho wɔ nsԑmkekᾱ mpo a, ԑsԑ sԑ ɔyԑ, ɔyere biako kunu…”Tito 1:5-6
Hwԑ, Dawid ne Salomo nokwarem nyae ɔyerenom bebree ne mpenanom, nneԑma yi yԑԑ abusude wɔ m’anim Awurade asԑm ni”-Yakob 2:24, Mormonfo Nhoma
Continue reading Yosef Smith ɔfatae sԑ ɔkyerԑ Onyankopɔn nkurɔfo kwan? →
“Adiyisԑm no bi fi Onyankopɔn, Adiyisԑm no bi fi nnipa: afei Adiyisԑm no bi fi Ɔbonsam”-Odiyifo Yosef Smith, Address to All Believers in Kristo, 1889 by Dawid Whitmer.
Saa Yosef Smith antumi ankyerԑ beae a ne Adiyisԑm no fi bae, ԑbԑyԑ dԑn na yԑahu nea ԑsԑ sԑ yԑgye di?
“Yosef…
nyae adiyisԑm sԑ anuanom no bi ԑsԑ sԑ wɔkɔ Toronto, Kanada, na
wɔntɔn mmara kwan a wɔde tintim Mormon Nhoma no,
na wɔsan bae a woamfa sika biara ama…yebisae Yosef Smith sԑ ԑbԑyԑԑ dԑn na onyae adiyisԑm….na anuanom no
adi nkogu pɔtɔɔ wɔ wɔn adwuma yԑ mu. Yosef Smith nnim sԑ ԑnyԑ Awurade enti obisae Awurade no ho asԑm na hwԑ adiyisԑm nyinaa edidi so no. Ԑnam bo no so baae: Adiyisԑm no bo fi Ɔbonsam.
Enti yehu sԑ Adiyisԑm no a ԑse monkɔ Toronto nkɔntɔn mmara kwan a wɔde tintim Mormon Nhoma mfi Onyankopɔn na mmom efi Ɔbonsam anaasԑ onipa komam” ( –An Address to All Believers in Christ, 1887, pg. 31)
“…wɔ mmere no awiei no ebinom bԑtwen wɔnho afi gyidi no ho akotie honhom nnaadeԑ ne Ɔbonsam amanne …? 1 Timoteo 4:1
Mormonsom – Ɛma Mormonfo Gyidi ne Nhwehwɛmu


text:
NKEKAHO
Nea Bible Ka Wɔ Awaregyae ne Ntetewmu Ho
Yehowa hwɛ kwan sɛ wɔn a wɔaware no bedi wɔn ho nokware sɛnea aware ntam a wɔkae no kyerɛ. Bere a Yehowa reka ɔbarima ne ɔbea a wodi kan no abom sɛ awarefo no, ɔkae sɛ: ‘Ɔbarima de ne ho bɛkɔ akɔfam ne yere ho na wɔayɛ ɔhonam koro.’ Akyiri yi Yesu Kristo tĩĩ asɛm yi mu na ɔsan de kaa ho sɛ: “Enti nea Onyankopɔn aka abom no, mma onipa biara nntetew mu.” (Genesis 2:24; Mateo 19:3-6) Enti Yehowa ne Yesu bu aware sɛ ade a ɛsɛ sɛ ɛtena hɔ daa kosi sɛ baako bewu. (1 Korintofo 7:39) Esiane sɛ aware yɛ kronkron nti, ɛsɛ sɛ yebu awaregu aniberesɛm. Nokwarem no, Yehowa kyi awaregu a ennyina Kyerɛwnsɛm so.—Malaki 2:15, 16.
Dɛn na Kyerɛwnsɛm ka sɛ obi betumi agyina so agyae aware? Yehowa kyi awaresɛe ne aguamammɔ anaa nna mu ɔbrasɛe. (Genesis 39:9; 2 Samuel 11:26, 27; Dwom 51:4) Nokwarem no, Yehowa bu aguamammɔ sɛ akyide araa ma ɛno ne ade a ɔma kwan sɛ obi betumi agyina so agyae aware. (Sɛ wopɛ sɛ wuhu nea aguamammɔ kyerɛ a, hwɛ nhoma yi Ti 9, nkyekyɛm 7; wɔakyerɛkyerɛ aguamammɔ mu wɔ hɔ.) Sɛ obi sɛe aware a, Yehowa ma kwan sɛ ne hokafo betumi akɔ so aware no anaasɛ obegyae no. (Mateo 19:9) Enti sɛ ɔhokafo a ne ho nni asɛm no ka sɛ obegyae aware a, ɔntoo Yehowa mmara. Nanso Kristofo asafo no deɛ, ɛrenhyɛ obiara nkuran sɛ onnyae aware. Nokwarem no, tebea horow bi bɛma ɔhokafo a ne ho nni asɛm no akɔ so aware nea wayɛ bɔne no, titiriw sɛ wanu ne ho ampa a. Nanso ne nyinaa mu no, wɔn a Kyerɛwnsɛm ma wɔn kwan sɛ wotumi gyae aware no ankasa na ɛsɛ sɛ wosi ho gyinae, na nea ebefi mu aba biara no, ɛsɛ sɛ wɔpene so.—Galatifo 6:5.
Ɛtɔ da bi a, nsɛm a emu yɛ den bi betumi asɔre ma Kristoni bi asi gyinae sɛ ɔne ne hokafo bɛtetew mu anaasɛ obegyae no, bere mpo a ɔmmɔɔ aguaman. Tebea a ɛte saa mu no, Bible no kyerɛ sɛ nea ɔpɛ sɛ ɔtetew aware no mu no ‘nnware, anyɛ saa a ɛsɛ sɛ wɔkɔbom bio.’ (1 Korintofo 7:11) Kristoni a ɔte saa nni hokwan sɛ ɔne obi foforo yɛ aware nhyehyɛe. (Mateo 5:32) Momma yɛnhwɛ nsɛm a emu yɛ den a ebinom agyina so atetew aware mu no bi.
Bere a obi hyɛ da sɛ ɔrenhwɛ n’abusua. Abusua bi betumi adi hia buruburoo ma asetenam nneɛma a wohia abɔ wɔn, efisɛ okunu no ahyɛ da sɛ ɔrenhwɛ abusua no, ɛwom sɛ obetumi ayɛ saa deɛ. Bible no ka sɛ: “Sɛ obi nhwɛ n’ankasa . . . ne fiefo a, wapa gyidi no, na ɔyɛ onipa bɔne sen nea onnye nni mpo.” (1 Timoteo 5:8) Sɛ ɔbarima a ɔte saa ansesa n’akwan a, ebia ɔyere no besi gyinae sɛ ɔne ne mmofra no yiyedi nti, ɔbɛtetew aware no mu wɔ mmara kwan so. Nokwarem no, sɛ ɔyere bi kɔbɔ ne kunu sobo kyerɛ Kristofo mpanyimfo no sɛ ɔnhwɛ n’abusua a, ɛsɛ sɛ mpanyimfo no susuw ho yiye. Sɛ obi hyɛ da po sɛ ɔbɛhwɛ n’abusua a, wobetumi atu no afi asafo no mu.
Bere a obi yɛ ne hokafo ayayade. Obi betumi ayɛ ne hokafo ayayade ma ebia ɛde n’akwahosan anaa ne nkwa mpo ato asiane mu. Sɛ nea ɔreyɛ ne hokafo ayayade saa no yɛ Kristoni a, ɛsɛ sɛ asafo mu mpanyimfo hwehwɛ asɛm no mu. Wobetumi atu obi a ɔwɔ bobɔne anaa ɔboro ne hokafo afi asafo no mu.—Galatifo 5:19-21.
Bere a obi som da asiane mu. Obi hokafo betumi afa ɔkwan biara so ma ayɛ den ama no sɛ ɔbɛsom Onyankopɔn anaasɛ ɔbɛhyɛ no sɛ ɔnto Onyankopɔn mmara mpo wɔ ɔkwan bi so. Sɛ ɛba saa a, ebia nea ne hokafo resiw ne som kwan no besi gyinae sɛ, sɛ ntetewmu na ɛbɛma ‘watie Onyankopɔn sɛ sodifo mmom asen nnipa’ a, ɛnde ɔbɛtetew mu.—Asomafo Nnwuma 5:29.
Sɛ nsɛm a emu yɛ den a yɛasusuw ho yi mu biara sɔre a, ɛnsɛ sɛ obiara hyɛ nea ne ho nni asɛm no sɛ ɔntetew mu anaa ɔnkɔ so ne ne hokafo no ntena. Kristofo a wɔn ho akokwaw ne mpanyimfo betumi de Bible mu afotu aboa no, nanso wɔrentumi nhu nea ɛrekɔ so wɔ okunu ne ɔyere no ntam nyinaa. Yehowa nkutoo na obetumi ahu. Nokwarem no, sɛ Kristoni a ɔyɛ ɔyere gugu n’aware nsɛm mu dodo sɛnea obenya kwan afi ne kunu nkyɛn a, eyi renkyerɛ nidi mma Onyankopɔn anaa aware nhyehyɛe no; saa ara nso na ɛte wɔ okunu no fam. Sɛ obi twa nkontompo de hwehwɛ ntetewmu, na ɔbɔ mmɔden sɛ ɔde emu nokwasɛm besie a, Yehowa nim. Nokwarem no, “nneɛma nyinaa ho da hɔ, na ɛso abue pefee, nea yɛne no wɔ akontaabu no anim.” (Hebrifo 4:13) Nanso sɛ tebea no yɛ aniberesɛm na ɛtena hɔ kyɛ na sɛ Kristoni bi te nka sɛ nea ɛsɛ sɛ ɔyɛ ara ne sɛ ɔtetew mu a, ɛnsɛ sɛ obiara kasa tia no. Ne nyinaa mu no, “yɛn nyinaa begyina Onyankopɔn atemmu agua no anim.”—Romafo 14:10-12.